АҚШ Давлат котиби муовини Тошкентга келади\n20 январ 2021, Тошкент вақти: 09:10\nАҚШ Давлат котибининг сиёсий ишлар бўйича ўринбосари Томас Шэннон.\nАҚШ Давлат котибининг сиёсий ишлар бўйича ўринбосари Томас Шэннон Марказий Осиё сафари доирасида 27 октябрь куни Ўзбекистонга келади.\nЎзбекистон Ташқи ишлар вазирлигининг маълум қилишича, сафар чоғида Т. Шэннон мамлакат раҳбарияти томонидан қабул қилинади ҳамда бошқа қатор учрашувларни ўтказади.\nБу америкалик дипломатнинг Марказий Осиёга илк сафаридир. АҚШ Давлат департаменти маълумотига кўра, жаноб Шэннон минтақа мамлакатлари билан ҳамкорлик доирасида С5+1 гуруҳи билан мулоқотни давом эттиради.\nЎзбекистонга ташриф чоғида дипломатнинг Тошкентдан ташқари Самарқанд шаҳрида бўлиб, у ерда собиқ президент Ислом Каримов қабрини зиёрат қилиши кутилмоқда.\nАввалроқ Т. Шэннон Ўзбекистон ташқи ишлар вазири А. Комилов билан Нью Йоркда учрашиб, икки томонлама ҳамкорлик истиқболларини муҳокама қилганди.


UzAuto Motors савдонинг илк кунида 85 дона янги моделдаги автомобиллар учун шартнома имзолади\n2019-12-28 18:20:54 Yangiliklar\nКуни кеча UzAuto Motors компанияси кенг жамоатчиликка тўртта премиум синфга мансуб Chevrolet Tahoe, Traverse, Trailblazer ва Equinox моделларини тақдим этганди.\nСавдонинг илк кунида 85 нафар харидор янги моделларни харид қилиш истагини билдирди ҳамда шартнома имзолади.\nЭслатиб ўтамиз, Trailblazer ва Equinox автомобиллари учун UzAuto Motors’нинг барча расмий дилерларида шартнома имзолаш мумкин. Tahoe ва Traverse автомобили учун шартномалар Тошкент вилоятидаги Nurafshon Autocentre автосалонида мавжуд.\nИлғор техник параметрлар ва ўзгача дизайнга эга бўлга ушбу моделларнинг юртимиз бозорига кириб келиши маҳаллий автомобилсозлик саноатида олдинга ташланган яна бир муваффақиятли қадам бўлди.\nТехнология, дизайн, юқори ишловчанлик, хавфсизлик буларнинг ҳаммаси Chevrolet Trailblazer ҳақида. Агар сизга саёҳат ва кундалик ҳаёт учун кучли двигателли автомобиль керак бўлса, у ҳолда Trailblazer – ажойиб танлов.\nДвигателининг ҳажми 3,6 литр, 275 от кучи ҳамда тўлиқ узатма автомобиль эгасига ўзи ва оиласини тўлиқ ҳимояланганлик ҳиссини беради. Двигатель 6 поғонали автомат узатма билан жиҳозланган, бу эса автомобилнинг бутун динамикасини ҳис қилиш имконини беради - соатига 100 км тезлик олиши 9,1 сонияни ташкил этади. Аралаш цикл учун ёқилғи сарфи 100 км учун 9,7 литрни ташкил қилади.\nБошқарувга қўшимча тарзда аудио тизим ва круиз назорати билан бирга ушбу йўлтанламас қияликлардан пастга тушадиган ёрдамчи тизим, ёмғир сезгич, борт компьютери, салонга калитсиз кириш ҳамда Chevrolet MyLink таклиф қилади.\nTrailblazer энг сўнгги хавфсизлик тизимлари билан жиҳозланган. Олтита хавфсизлик ёстиғи билан бир қаторда, у кундузги чироқлар, электроник барқарорликни бошқариш, шиналар босими сигналлари ҳамда бошқа кўп қулайликларга эга.\nЎзбекистонда автомобиль саккиз рангда тақдим этилади.\nЯнги Chevrolet Traverse автомобилида ҳар бир километрни сиз ва оилангиз учун аҳамиятли қилиш учун ҳамма имконият мавжуд. 8 нафаргача йўловчига мўлжалланган ўриндиқлар ва бизнес синфидаги энг кенг юкхона, ҳайдаш режими ва тўлиқ узатманинг энг илғор тизимини танлаш функцияси, башанг ташқи кўриниш ва ишлов берилган салон – ушбу автомобил ҳар қандай вазифага мослаша олади. Бунга энг сўнгги хавфсизлик технологиясини, шунингдек, сизнинг қулайлигингиз учун қўшимча функцияларни қўшинг ва нима учун Traverse сизнинг танловингизга лойиқ эканлигини тушунасиз.\n318 318 от кучига эга Chevrolet Traverse двигатели муросасиз ишлаш имконини беради. Автомобиль 7,8 сонияда 100 км / соат тезликка чиқади.\nИнтеллектуал тўлиқ бошқарув тизими сирпанчиқ ёки қорли йўлларда автомобилни бошқарувини кучайтиради ва олд узатмани танлаш қўшимча ёқилғи тежашни таъминлайди. Бунга қўшимча равишда, сиз олдинги ёки тўлиқ узатмага ҳаракат вақтида ҳам ўтишингиз мумкин.\nChevrolet Traverse ўзгарувчан электр бошқаруви тизими ва беш ричагли мустақил орқа осма билан жиҳозланган. Бунинг ёрдамида Traverse сизга йўлни яхшироқ ҳис қилиш имконини берадиган ишончли бошқарувни таъминлайди.\nЎзбекистонда автомобиль беш хил рангда тақдим этилади.\nChevrolet Tahoe – ушбу йўлтанламасга ўзининг афсонавий мақомини исботлашнинг ҳожати йўқ. У ўзида V8 двигателининг мислсиз кучини ва кенг интерьернинг биринчи даражали қулайлигини идеал даражада мужассамлаштиради.\nChevrolet Tahoe —бу пухта ўйланган дизайн, қулай ва шинам салон, инновацион технологиялар, мультимедиа ҳамда хавфсизликнинг энг юқори даражаси.\nЮқори сифатли материаллар билан безатилган салон, 8 дюймли сенсорли экран билан жиҳозланган замонавий Chevrolet MyLink мультимедиа тизими, янгиланган 6,2 литрли V8 EcoTec двигатели, 426 от кучига эга қувват - чексиз имкониятлар ва техник мукаммаллик мужассамлигидир. Chevrolet Tahoe муросага одатланмаганлар учун жуда мос келади.\nАвтомобиль 8 нафар йўловчини сиғдира олади. Иккинчи ва учинчи қаторларнинг ўриндиқлари йиғилганда, багаж хонасининг ҳажми 2680 литргача етади.\nЙўлнинг барқарорлиги ғилдирак базасининг узунлиги 2946 мм, йўлнинг ёпиқлиги - 200 мм бўшлиқ билан таъминланади.\nДвигатель 6 поғонали автомат узатма билан жиҳозланган, бу эса автомобилнинг бутун динамикасини ҳис қилиш имконини беради – у 6,8 сонияда 100 км тезликка етади. 100 км учун 9,7 литр ёқилғи сарф қилади.\nАвтомобиль учта рангда тақдим этилади.\nЭнг замонавий технологиялар, энг замонавий двигатель, шасси ва бошқарув тизими билан жиҳозланган Chevrolet Equinox автомобилни бошқаришда ҳар дақиқада завқланиш имкониятини беради. Яхши ўйланган эргономикага эга ихчам, маневрли кроссовер, асосан шаҳарда фойдаланиш учун мўлжалланган. Chevrolet Equinox эгалари автомобиль хавфсизлигининг замонавий имкониятларини, 9 босқичли автомат узатма шаҳардан ташқарида фойдаланишга ҳам имкон беради.\nЁқилғи идиши ҳажми 59 л, 2.0 Турбо двигателга эга ва истеъмоли аралаш циклида 8,2 л/100 км ташкил қилади. Автомобилнинг тезлашиш вақти соатига 7,8 с дан 100 км/с гача. Автомобилнинг ташқи қисмида, салонга калитсиз кириш, панорамали люк, эшик ва юкхона бўлимининг электрузатмаси, светодиодли орқа ва олд фаралар. Иситиладиган ва электрбукиладигн ойналар.\nКлассик ҳолатда юкхона ҳажми 670 литрни ташкил этади ва орқа ўриндиқлар йиғилганида ҳайдовчи 1627 литрга тенг юкхона сиғимига эга бўлади.


Беш бадиий гулдаста\nКеча Ўзбекистон Ёзувчилар уюшмасида “Истиқлол илҳомлари” рукнида “Озод Ватан саодати” деб номланган беш жилдлик китобларнинг тақдимоти бўлиб ўтди. Уюшма қошидаги “Адиб” нашриёти томонидан чоп этилган ушбу китобларда истиқлол йилларида шеърият, наср, драматургия, бадиий публицистика, адабиётшунослик йўналишларида яратилган энг сара асарлар жамланган.\nШоир ва ёзувчилар, адабиётшунос олимлар, олий ўқув юрти профессор-ўқитувчилари ҳамда оммавий ахборот воситалари ходимлари иштирок этган тақдимот маросимида сўзга чиққан Ёзувчилар уюшмаси раиси М. Аҳмедов ва бошқалар мамлакатимизда Президентимиз раҳнамолигида ижод аҳлига кўрсатилаётган алоҳида эътибор ва ғамхўрликни эътироф этиб, мазкур китобларнинг яратилиши ана шу эъзознинг самараси эканлигини таъкидладилар. Дарҳақиқат, давлатимиз раҳбари ташаббуси билан бу борада олиб борилаётган эзгу саъй-ҳаракатлар замирида ёш авлодни баркамол этиб тарбиялаш, улар қалбида ватанга садоқат, қадриятларга чуқур эҳтиром туйғусини сингдиришдек улуғвор ғоя мужассам.\n2010 йилда Президентимизнинг “Ўзбекистон Ўзувчилар уюшмаси ҳузурида “Ижод” фондини ташкил этиш тўғрисида”ги қарори эълон қилинди. Ушбу ҳужжат қабул қилингач, унда кўзда тутилган вазифалар бўйича беқиёс ўзгариш ва янгиланишлар кўзга ташланди. Бу ижод аҳли учун катта имконият ва имтиёздир, албатта. Давлатимиз раҳбарининг “Адабиётга эътибор — маънавиятга, келажакка эътибор” номли асарида шундай дейилади: “Таъбир жоиз бўлса, одам ёзувчилик касбини танламайди, аксинча, бу касб ёзувчини танлайди. Истеъдод, истеъдод ва яна бир бор истеъдод соҳибларини топиш, тарбиялаш ва уларнинг меҳнатини муносиб қадрлаш энг асосий вазифамизга айланиши зарур”.\n— “Озод Ватан саодати” дея номланиб, сифатли тарзда чоп этилган ушбу китоблардан энг сара асарлар жой олганлиги барчамизни беҳад қувонтирди, — дейди Ўзбекистон халқ ёзувчиси Худойберди Тўхтабоев. — Истиқлолнинг мунаввар зиёсидан илҳомланиб яратилган ижод намуналари ўқувчининг эътиборини тортиши, уни мулоҳаза юритишга, мушоҳада қилишга, жонажон Ватанимизни янада севишга ундаши, шубҳасиз. Энг муҳими, “Истиқлол илҳомлари” туркумидаги бундай китоблар чоп этилиши анъанага айланиб, унга янгидан-янги асарлар киритилиши эзгуликка хизмат қилади, албатта.\nБугун дунёнинг айрим давлатларида ахлоқсизликларнинг, маънавий тубанликларнинг одатий ҳолга айланиб бораётгани қалби уйғоқ одамни жиддий ташвишга солиши аниқ. Шу маънода, Президентимизнинг адабиёт аҳлига мурожаатидаги қуйидаги фикрлар алоҳида диққат ва эътиборга молик: “Бугунги мураккаб ва таҳликали замонда ёзувчининг башариятни эртанги кунини ўйлаб, одамларни эзгуликка, инсоф-диёнат, меҳр-оқибат ва бағрикенгликка даъват этишга қаратилган ҳароратли сўзи ҳар қачонгидан ҳам муҳим аҳамият касб этмоқда.\nЯъни, ёзувчи “Эй одамзод, кўзингни оч, сен нима учун яшаяпсан, инсон деган юксак номга муносиб бўлиш учун нима қиляпсан?” деган саволларни китобхон олдида, жамият олдида қатъий қилиб қўя олсагина, ўйлайманки, ўзининг инсоний ва ижодий бурчини бажарган бўлади”.\nТақдимот маросимида ушбу таъкидлар уюшма ва ҳар бир ижодкор фаолиятида дастуриламал бўлиши зарурлиги қайд этилди. Зеро, шаклидан қатъи назар, барча бадиий асарлар миллий ўзлигимиз ва умуминсоний қадриятларнинг энг ибратли жиҳатларини тарғиб этишга хизмат қилиши айни муддаодир.\nМазкур рукндаги бошқа мақолалар: « Санъаткорлар билан учрашув\tБеш бадиий гулдаста »


Кутилмаган адоват (15) - Favvora | билим чашмасидан отилган фаввора\n2016-06-01 2171 Ko'rilgan Адоватнинг қора излари\nСардорнинг соғлиги табиб ташхис қўйганидек, кундан-кунга жиддийлашиб борар, бир кун яхши бўлиб кўринган Сардор кўп ўтмай яна дард ичига ўралиб қоларди. Ўша кунлари Ашраф уйига қатнаб турар, у шаҳарга келадиган кунлари онажониси унинг қилаётган сафарига ва Сардорнинг соғлигига-ю, шаҳарда ишлаётган Аҳрорга дуо қилиб қоларди. Уларга Аброрнинг ҳали ҳаёт эканлиги айтилмаган эди. Чунки, Сардорнинг бетоблиги Ашрафнинг бутун кайфиятини мувозанатдан чиқарган, Аброрни кўриб, у ва Мушфиқ бўлиб узоқ мулоқот қилишгач, уни яна Сардор тузалгунига қадар шаҳар четидаги икки шериги билан туриб, сабр этишга чақира олди холос. Вақти-соати\nкелгач, онажониси, синглиси ва момосига аҳволни баён қилиб, тушинтиришни дилига тугди.\nАброр акаси Ашрафнинг тутган ишини тўғри деб топди. Чунки у – Ашрафни жуда яхши кўрар ва жуда соғинган эди. Унинг устига ўзларига ва барчага фақат эзгулик билан юрадиган Сардорнинг тўшакка ётиб қолиши уни ҳам қалбини тирнар эди. У Аҳрор билан учраштирилмади, унинг шу шаҳарда ишлаётганини билсада, Аҳрорга унинг ҳаёт эканлиги ҳали айтилмай, сир тутилиб келинаётган эди.\nАшраф бу гал Сардор ёнига, шаҳарга оила аъзолари билан хайрлашиб, йўлга чиқишидан олдин уйига Салима холани олиб чиқди. Момо қизи ва келин билан истиқомат қилиб турадиган бўлди. Анчадан бери уларнинг барчаси Ашрафга фарзанд кутиш билан овора эдилар. Салима хола Ашраф жўнаш олдидан Сардорга дуолар қилди ва Ашрафнинг кетидан йиғлаганича қолди. У ўша куни иситмага куйиб-ёнаётган Сардорнинг олдида, унга қараб тунайдиган бўлди.\nЭртаси бомдод намозини Сардор ётган ўрнида Ашрафга иқтида этган ҳолда ўтади. Намоздан сўнг Сардор кўзини юмиб, лаблари пичирлаган ҳолда ётди. Ашрафнинг телефони жиринглашга тушди, у Сардорга безовталик келмаслиги учун касалхонанинг залига чиқди. Телефон экранида Мушфиқ исми ёзилиб, ундан қўнғироқ келаётгани билиниб турарди.\n-Ассаламу алайкум Мушфиқ яхшимисиз, Зулфия ва жияним соғ-саломатми?\n-Ва алайкум ассалам, мен ҳам Зулфия, жиянингиз ҳам яхшимиз! Сардор аканинг аҳволлари қалай?\n-Алхамду лиллаҳ ҳозиргина намозни адо этиб, ётдилар. Тинчликми, эртаманда, эрталаб қўнғироқ қилмоқдасиз?!\n-Нега, ахир бугун табиб билан кўришадиган эдим-ку?!\n-Қайтмасангиз бўлмайди Ашраф, тезроқ!\n-Илтимос қиламан, юрагимни исканжага солмай аниқ айтинг, нималар бўлаяпти?!\n-Уйингизга кечқурун, ярим тунда олов кетган!\n-Нима, онажоним, Салима момомлар тинчми?\n-Мен сиздан Аллоҳнинг номи билан сўрайман, тўғрисини айтинг! Мени эҳтиром қилувчилардан бўлсангиз, бор нарсани яширмай айтинг!\n-Тўғрисини айтсам, тўғрисини айтсам ашёлар ҳам, одамлар ҳам барчаси нобуд бўлган...\nМушфиқнинг сўзлари шу ерга келганида Ашраф залнинг зинапоясига етиб келган эди. Унинг боши айланиб, оёқлари чалмашди ва зинадан пастга қулади.\nБу ишларга бир қанча вақту-соатлар, кеча ва кундузлар ўтди. Не қабоҳату-разолатларнинг турфа хилини кўрмади бу Ашрафнинг боши. У кома ҳолатига тушгани учун биринчидан ўша пайтлардаги ёнғин сабабини ҳам, Сардор акасининг касалхона палатасида жон таслим қилганидан ҳам бехабар қолган эди.\nЎзига келган куни, унинг кўзи хира кўрадиган ва оёғи оқсоқлаб босадиган ҳолга келган эди. Уни синглиси Зулфия билан куёви Мушфиқ шаҳардаги Ашрафнинг уйига олиб келишди. Унинг ёнида улар унга бир сўз айтишга юраклари безовталаниб турарди.\n-Мушфиқ, онажонимларга нима бўлди? Нега мен уларнинг таъзиясига бора олмадим, сиз қўнғироқ қилганингизда мен кетишга шайланаётган эдим-ку?! Сардор акамларнинг аҳволи қалай?\n-Сизга синов келди биродар, ҳам оилангиздан, ҳам соғлигингиздан ажралдингиз! Биз уларни эсон-омон манзилларига топширдик! Сардор аканинг ҳам бу дунё муддатлари тугаган экан, икки ҳафта олдин у киши ҳам омонатни топширдилар.\n-Инна лиллаҳи ва инна илайҳи рожиъун! Охиратлари обод бўлсин, мени тарк этганларнинг барчаси ажойиб инсонлар эди. Ҳаммалари мен учун ва менинг хонадоним учун ғам чекувчи инсонлар эди.\n-Ашраф ака бир сирни айтсам мени маъзур тутасиз, мен аёл бошим билан бу сирни сизга айтиб, ўртоқлашмасам бўлмас!\n-Майли сингилжоним айт, яқинларимдан сен, Мушфиқ ва Аброр қолдинглар холос, Аҳрорни эса мен фақат шаклдагина ука деб, ҳисоблайман!\n-Сизларда Шокир исмли кимса ишлар эдими? Аброр йўқолган кунлари бизникига сизни шаҳардан элтиб қўйган экан-ку?\n-Ҳа ишлар эди!\n-Сардор аканинг заҳарланишида ўшанинг иштироки бор экан, куни кеча чет элга қочаётган жойида ушланди.\n-Заҳарланишда дейсанми? – бошини кўтармоқчи бўлиб сўради Ашраф.\n-Ҳа, Зулфия тўғри айтаяпти! Ўзингизни эҳтиёт қилинг, бемалол ётиб, оёғингизни узатаверинг! – дея, унинг бошини силаб, ёстиққа ётқазди Мушфиқ.\n-Шокирни мен ундай бола деб ўйламасдим, қандай қўли борди экан ўша разилликка?!\n-Носир дегани ҳам бор эдими? – сўради Мушфиқ.\n-Носир! Ҳа ўша Шокир билан бир жойдан келишиб, шаҳарда Сардор ака сабаб бўлиб, қўним топишган эди, нима бўлибди у Носирга?!\n-Айнан ўшанинг чизган режаси билан Шокир касалхонадаги Сардор акани заҳарлаган. Улар Сардор аканинг касалхонада ётганида заҳарлаб, унинг раҳбарлигидаги ишларни эгалламоқчи бўлишган. Унинг бу жирканч ишидан ҳатто табиб ака ҳам қамалиб кетишига сал қолди. Яхшиям-ки куёв болангизнинг меҳнатлари ортидан у оқланиб, ҳақиқий газандалар фош бўлди, - деб гап қўшди Зулфия. Аммо улар орасида ўзларининг укаси Аҳрор ҳам бор эканлигини айтмадилар.\nШу орада бошқа хонада ухлаётган жияни Аброр уйғониб, тоғасининг олдига чиқиб келди. Югургилаб келиб Ашрафнинг ётган ўрнига ташланиб юз-кўзидан ўпди. Ашраф жиянининг майин сочларини базўр силаб, унинг келажагига яхшиликлар тилади.\n-Аброр, Аҳрорлар қани? Бечора Аброрга онажонимни кўрсатишга улгура олмадим, дийдор қиёматга қолдими энди?! – Ашраф уйидагиларини яна хотирлаб кўзига ёш олди.\n-Сирнинг ҳаммасини айтиб, тугатмадим ҳали, - деб сўзида давом этди Зулфия. Мушфиқ эса бу ҳолдан юраги увишиб қолишидан чўчиб, хонадан ташқарига қараб юрди.\n-Акажон, ўша разил инсонлар сизнинг ҳам душманларингиз экан, укамиз Аброрни ҳам баъзи туҳматлар билан қамоққа ташлашган. Иншааллоҳ Роббимдан сўраб, унинг тез халос бўлишига ҳаракат қиламиз!\n-Нақадар сўқмоқлари кўп бу оламнинг, биридан ўтсанг иккинчиси! Иншааллоҳ чиройли сабр қиламиз, Зулфия сабр қиламиз!\n-Аҳрор эса, кечроқ келиб қолса кераг-ов...\nЎша куни Ашраф кечга бориб ўзини эркин ва яхши сеза бошлади, Мушфиқ хайрлашиб шаҳардан жўнаб кетди. Қари онаси бор эмасми, уни қараши лозимлигини айтиб, эртага онасини олиб яна келишини айтиб, Зулфияни эса акасининг уй ишларида ва ўзига ёрдам бериб туриши учун қолдириб кетди. Зулфия Ашраф акасига алоҳида ва қамалгани аниқ айтилмаган Аҳрорга у ишлаб юрган пайтлари ётиб юрган хонасига алоҳида жой қилган бўлиб, ўзига ва ўғли Аброрга ажратиб қўйган нариги уй томон ўғлини етаклаб чиқиб кетди.\nАшраф Аҳрорнинг Шокир ва Носир билан бирга ушланиб, ўз уйига яширин бориб, ўт қўйганидан, ўша ёнғин сабабли онажониси, Салима хола ва ҳомиладор хотини оламдан ўтгани воқеасидан Мушфиқ ва Зулфия маслаҳатига кўра бехабар қолдирилган эди. Ва яна айнан Аҳрорнинг ўзи Носирлар билан тил бириктириб, улар орқали тириклигини билган Аброрнинг турган жойига гиёҳванд модда ташлаб, уни туҳмат орқали қаматиб юборганини ҳам яширишган эди...\nДунё ва мусулмонлар “Гамбия”\nОта-онанинг фарзандлар орасида айри майдон ҳосил қилиши\n“Авлодлар қайғуси”га сўнгги сўз.\nОтасиз ўтган йиллар (4)


Депутат Дилфуза Жалилова ҳақида Фейсбук фойдаланувчилари: “Энди бир умр кўз қисиб юрмасайди”\n19:56 21 Феврал 2018\n17:23 13.08.2017 (Янгиланган 17:56 13.08.2017) Ҳавола олиш\n“Биттаси чиқиб кўзини қисди-ю, "Муносабат" ижтимоий-сиёсий-юмористик кўрсатув мақомини олди!”, - деб фикр билдирган ижтимоий тармоқ фойдаланувчиси Анвар Намозов.\nТОШКЕНТ, 13 Авг — Sputnik. "Миллий тикланиш" демократик партиясидан сайланган депутат Дилфуза Жалилованинг эфир вақтидаги "кўз қисиши" туфайли Фейсбук фойдаланувчилари орасида муҳокама ҳамон давом этмоқда, деб хабар қилди Спутник мухбири.\nКўзини қисган депутат интернет фойдаланувчиларининг норозилигига сабаб бўлди\n"Биттаси чиқиб кўзини қисди-ю, "Муносабат" ижтимоий-сиёсий-юмористик кўрсатув мақомини олди!", — деб фикр билдирган ижтимоий тармоқ фойдаланувчиси Анвар Намозов.\nЭслатиб ўтамиз, илгарироқ "Муносабат" кўрсатувидаги мулоқот давомида Ўзбекистондан ўғирлаб олиб чиқиб кетилган Чашмаи Айюб мақбараси бўлаги борасида баҳс юзага келган. Ушбу масала бўйича депутатларга "Қани Бухоро вилояти кенгашининг роли, Қонунчилик палатаси депутатларининг қонун ижроси бўйича назорати қани?" дея савол берилган.\nСтудиядагилардан бирининг "Сизларнинг ролингиз йўқ" деган эътирозига, Олий Мажлис депутати Дилфуза Жалилова "Бор, бор, бор ролимиз" дея жавоб қайтарган. Шу сўзлардан сўнг у партиядошлари томон юзиниб буриб кўз қисган.\nУшбу ҳолат тасвирланган видеолавҳа интернет тармоғида тарқалиб аксарият фойдаланувчилар депутатнинг хатти-ҳаракатидан сўнг унинг сўзларини ёлғончилик дея баҳоладилар.\n"Бечора, озиб ёзиб бир марта телевидениега чиқиб Фейсбук юлдузига айланиб қолдиларку депутат хоним.. Уят… Жуда ҳам хунук кўринар экан, тилим лол", —дея фикр билдирган Матлуба Абдураимова.\n"Машҳур бўлиш учун бир марта кўз қисиш етаркану", деган яна бир фойдаланувчи.\nМитти Мойчечак никли фойдаланувчи эса энди депутат Жалилова бир умр кўз қисиб юришга мажбур бўлмасайди, дея ҳавотир олган.\n"Энди бу депутат опамиз ўзини оқлаш учун "мени кўзим ўзи шунақа" деб бутун умр кўз қисиб юришга мажбур бўлмасайди", — деб ёзган у.


USAID ва Халқ таълими вазирлиги: Ҳамкорлик натижалари самарали бўлмоқда | Interpress.uz\nБош саҳифаЯнгиликларЖаҳонUSAID ва Халқ таълими вазирлиги: Ҳамкорлик натижалари самарали бўлмоқда\nАҚШ Халқаро тараққиёт агентлиги (USAID) Ўзбекистон Республикаси Халқ таълими вазирлиги билан ҳамкорликда мамлакатда илк бор ўтказилган бошланғич синф ўқувчиларининг ўқиш ва математика фанларидан билимларини баҳолаш миллий дастури (ЭГРА ва ЭГМА) натижаларини эълон қилди. Ўқувчиларнинг ўқиш ва математика кўникмалари бўйича тўпланган маълумотлар вазирликка кейинги таълим ислоҳотлари бўйича асосли қарорлар қабул қилишига хизмат қилади.\n2018 йилда Ўзбекистон Республикаси Халқ таълими вазирлиги таълим соҳасини тўлиқ ислоҳ қилишни бошлаб, баҳолаш ва маълумотларни бошқариш каби биринчи навбатда эътибор қаратиш керак бўлган бир қатор муҳим йўналишларни аниқлади. 2019 йилда USAID ва Халқ таълими вазирлиги Ўзбекистон тарихида биринч марта ўқувчиларни ўқиш ва математика фанларидан кўникмаларини кенг кўламли миллий баҳолаш дастурини амалга ошириш ҳақида келишувга эришди.\nUSAID EGRA ва EGMA дастурларини Ўзбекистонда етти тилга (ўзбек, рус, қорақалпоқ, қозоқ, қирғиз, тожик, туркман) ва ўзбек тили иккинчи тил сифатида ўқитиладиган мактабларга мослаштириш учун Халқ таълими вазирлиги қошидаги Республика таълим маркази ва АКТни ривожлантириш маркази билан ҳамкорлик қилди. EGRA ва EGMA дастурлари доирасида мамлакатнинг турли тилларда таълим берувчи 935 мактабидан 21 000 нафар ўқувчининг билимлари баҳоланди. Дастлаб 2020 йилнинг май ойига режалаштирилган баҳолаш COVID-19 пандемияси туфайли 2021 йилнинг ноябрь ойига қолдирилди.\nБаҳолаш натижалари катта умид ва оптимизм бағишлайди. Бутун дунё бўйлаб мактаб тизимига салбий таъсир кўрсатган пандемия шароитига қарамай, Ўзбекистоннинг 3-синф ўқувчилари бошланғич ўқиш ва математика кўникмалари бўйича мустаҳкам пойдеворлари борлигини намойиш этишди. Уларнинг натижалари қўшни мамлакатлардаги тенгдошлари билан баробар ёки ундан ҳам яхшироқ бўлди.\nОлинган маълумотлар такомилланиши керак бўлган соҳаларни ҳам очиб берди. Ўқувчилар ўқилган матн мазмунини тушуниш кўникмасини янада чуқурроқ эгаллашлари лозим, чунки бундай кўникмалар юқорироқ синфларда бериладиган мураккаб матнларни тушуниш ва таҳлил қилишга ёрдам беради. Бундан ташқари, ўқувчиларни математика тушунчалари ва юқори тартибдаги математика кўникмаларини янги вазиятларга тадбиқ қилишда яхшироқ қўллаб-қувватлаш лозим. Маълумотлар вилоят ва тил гуруҳлари кесимида кўрсаткичлар орасидаги фарқни ҳам юзага чиқарди, бу вазирликка Ўзбекистондаги барча ўқувчилар учун таълим сифатини оширишга қаратилган асосланган қарорларни қабул қилишда ёрдам беради.\nНатижаларни шарҳланар экан, АҚШнинг Ўзбекистондаги элчиси Дэниел Розенблюм қуйидаги фикрни билдирди: “Ушбу тадбир Халқ таълими вазирлиги учун катта натижадир. АҚШ ва Ўзбекистон юқори сифатли таълим тараққиётга далда берувчи куч ва камбағалликни қисқартириб, саломатлик, гендер тенглик, тинчлик ва барқарорликни яхшиловчи энг кучли восита эканлиги ҳақида бир хил қарашга эгалар. USAID ва Халқ таълими вазирлигининг сўнгги икки йилдаги саъй-ҳаракатлари ишончли маълумотларни тўплаш ва тарқатишга олиб келди, бу эса вазирликка ўқиш ва математика бўйича бошланғич кўникмаларни яхшилаш учун ўз ресурсларидан самарали фойдаланишга ёрдам беради”.\nЎзбекистон Республикаси Халқ таълими вазирининг биринчи ўринбосари Усмон Шарифхўжаев қуйидаги фикрларни билдирди: “EGRA ва EGMA умуммиллий натижалар халқаро стандартларга мос келадиган бошланғич синф ўқувчиларининг таълим натижаларини ҳар томонлама ва қатъий халқаро баҳолаш имконини беради. Бундан ташқари, биз халқ таълими соҳасида қарор қабул қилувчи орган сифатида таълим келажаги учун пойдевор қўйиш мақсадида EGRA ва EGMA каби халқаро миқёсда тан олинган баҳолашлар асосида ҳаракатларни амалга оширишимиз мумкин. Бугуннинг ёшлари бундан камига лойиқ эмас.”


Ёқутистонда «Cobalt» халқаро жиноий гуруҳи Россия банк ҳисоб рақамларидан пул ўғирлаганликда айбланиб, улар устидан ҳукм ўқилди. Бу ҳақда «Лента»га Саха-Ёқутистон республикаси Олий суд расмий вакили Радмила Сун-Цин-Фан хабар берган.\nСуд ҳужжатларига мувофиқ, 2016 йил март ойида Одесса фуқароси, тергов томонидан аниқланмаган, россиялик Булаховга жиноий гуруҳ фаолиятида иштирок этишни таклиф қилади. Ташкилот аъзолари ҳимоя тизимини зарарсизлантириш, тижорий банклар маҳаллий тармоғига ҳамда банк маълумотларига кириш имкониятига эга бўлиши қайд этилди.\nРежани амалга ошириш учун Булахов акаси ва танишини фирибгарликка жалб этди. Шундан сўнг улар Панама, Литва ва Германияда жойлашган IP-манзилга бириктирилган серверларни бошқарувчи компанияларни ижарага олишди, уларга зарарли дастурий таъминотни масофадан туриб бошқарувчи, банк ходимларининг ноқонуний қўлга киритилган аутентификацион маълумотларини сақлаш ва тизимлаштириш дастурларини жойлашди. Бундан ташқари, айбланувчилар банкомат диспенсерларини банкноталар бериш учун бошқариш имконини улашувчи махсус дастурларга эгалик қилишган.\n2017 йили улар Ёқутистонга учиб келишади ва уч кун ичида Ёқутистондаги банклардан бирига тегишли турли банкоматлардан нақд пул ечиб олишади. Зарар қарийб 21 миллион рублни ташкил этган.\nСуд Булаховни 6,5 йил, акасини 5,5 йил қамоқ жазосига ҳукм қилди.\n«Cobalt» халқаро жиноий гуруҳи хакерлари 2016 йилдан буён фаолият кўрсатади. Маълумотларга кўра, унинг асосини Европа мамлакатларидан бирида яшовчи Россия ва Собиқ Иттифоқ фуқаролари — тажрибали дастурчилар ташкил этган. У Европа, Россия ва Осиё банкларига ҳужумлар серияси билан танилган. Оқибатда банкоматлар шунчаки пул берган, махсус курьерлар эса уларни тўплаган. «Cobalt» «директори» ва унинг яқин ёрдамчилари шахси ҳали-ҳануз аниқланмаган.\nхакер банкомат «Cobalt» банк Ёқутистон сервер\nИқтисодиёт бугун, 13:47


Роҳила болалари учун йиғлагани қандай маънога эга? | Тадқиқ сони\n«Қўриқчи минораси» (тадқиқ сони) | Декабрь 2014\nЕремиё, Роҳила болалари учун йиғлагани ҳақида айтганда нимани назарда тутган?\nЕремиё 31:15 да шундай дейилганини ўқиймиз: «Эгамиз шундай демоқда: “Рама шаҳридан бир нидо эшитилур, аччиқ бир нолаю оҳу фиғон бу. Болалари учун йиғлар Роҳила, овунишни хоҳламас, ахир, улар энди йўқ”».\nРоҳиланинг иккита ўғли онасидан олдин вафот этмаган эди. Шунинг учун Еремиё Роҳиланинг ўлимидан 1 000 йил ўтгач айтган сўзлари мантиққа зид туюлиши мумкин.\nЮсуф Роҳиланинг тўнғич ўғли бўлган (Ибт. 30:22–24). Кейинчалик, у Беняминни дунёга келтирган. Бироқ бу иккинчи ўғлини туғаётганда, у ўлиб қолган. Унда савол: нега Еремиё 31:15 да Роҳила ўғиллари «энди йўқ» дея йиғлагани ҳақида айтилган?\nРоҳиланинг катта ўғли Юсуф, вақт ўтиб Манаше ҳамда Эфрайимнинг отаси бўлгани диққатга сазовор (Ибт. 41:50–52; 48:13–20). Кейинчалик Эфрайим шимолий шоҳликнинг таниқли ва нуфузли қабиласи бўлиб, ўн қабилали Исроил шоҳлигини ифодалаган. Роҳиланинг иккинчи ўғли Беняминдан келиб чиққан қабила эса Яҳудо қабиласи билан биргаликда жанубий шоҳликни ташкил этган. Шу маънода Роҳила Исроилдаги, яъни шимолий ва жанубий шоҳликдаги барча оналарнинг тимсоли сифатида тасвирланган деса бўлади.\nЕремиё китоби ёзилган пайтда, ўн қабилали шимолий шоҳлик аллақачон Оссурияликлар томонидан забт этилиб, кўпчилиги асирликка олиб кетилган. Лекин Эфрайимнинг баъзи авлодлари Яҳудо ҳудудига қочиб кетган бўлиши мумкин. Мил. авв. 607 йилда бобилликлар икки қабилали жанубий Яҳудо шоҳлигини забт этиб, одамларни асирликка олишди. Асирларнинг аксарияти Қуддусдан деярли 8 км шимолда жойлашган Рама шаҳрига олиб кетилди (Ерм. 40:1). Эҳтимол асирлардан айримлари Роҳила кўмилган Бенямин ҳудудида қиличдан ўтказилгандир (1 Шоҳ. 10:2). Демак Роҳила ўғиллари учун йиғлагани, рамзий маънода беняминликлар ёки хусусан Рамада ўлдирилганлар учун аза тутганига ишора қилади. Шунингдек Еремиёнинг сўзлари, Исроил халқининг барча оналари Худонинг халқи асирликка олиб кетилгани ҳамда ўлдирилгани учун фарёд қилганини назарда тутган бўлиши мумкин.\nҚандай бўлмасин, Роҳила болалари учун йиғлагани тўғрисидаги Еремиёнинг сўзлари башоратли бўлган ва бу сўзлар бир неча асрлар ўтиб юз берган воқеага, яъни Исо чақалоқ бўлиб, ҳаёти хавф остида қолган пайтга ишора қилади. Шоҳ Ҳирод Қуддусдан жанубда жойлашган Байтлаҳмдаги икки ёш ва ундан кичик бўлган ҳамма ўғил болаларни ўлдиришни амр этади. Ўлдирилган, яъни «энди йўқ» бўлган болалари учун оналар уввос тортиб йиғлаётганини бир тасаввур қилиб кўринг! Йиғи-сиғи овози, ҳатто Қуддусдан шимолда жойлашган Рамагача эшитилган бўлса керак (Мат. 2:16–18).\nКўриниб турганидек, Еремиё даврида ҳамда Исо яшаган пайтда Роҳиланинг ўғиллари учун йиғлагани рамзий ибора бўлиб, болалари нобуд бўлган яҳудий оналарнинг қайғусини жуда яхши тасвирлаб берган. Албатта, «душман юртига» кетганлар, яъни душман бўлмиш ўлим томонидан забт этилганлар, тирилганида асирликдан озод бўлишади (Ерм. 31:16; 1 Кор. 15:26).\nЎқувчиларнинг саволлари—2014 йил, декабрь\n«ҚЎРИҚЧИ МИНОРАСИ» (ТАДҚИҚ СОНИ) Декабрь 2014


BBC Uzbek - O'zbekiston - Девид ва Сю Ричардсон: "Қорақалпоғистон кейинги Абу Даби ё Дубайга айланиши мумкин".\nСўнгги янгиланиш 27 август 2012 - 10:02 GMT\n"Орол ҳавзасининг қорақалпоқлари" китоби авваллари чоп қилинмаган суратлар ва маълумотни ўз ичига олади.\nБи-би-си меҳмони - Қорақалпоғистон бўйича тадқиқотчилар Девид ва Сю Ричардсонлар.\nБританиялик эр-хотин тадқиқотчилар шу кунларда "Орол ҳавзасининг қорақалпоқлари" номли йирик китобни нашрдан чиқардилар.\nКитоб қорақалпоқлар ҳақидаги инглиз тилида чоп этилган ягона тарихий ишдир. Ранг-баранг суратларга бой китоб қорақалпоқларнинг келиб чиқиши, урф-одатлари ва санъати ҳақида ҳикоя қилади.\nДевид ва Сю Ричардсонлар 14 йил давомида қорақалпоқлар ҳаётини ўргандилар.\nДевид ва Сю Ричардсонлар Қорақалпоғистонга илк бора 1996 йилда борганлар.\nУлар қорақалпоқларни 14 йил давомида тадқиқ қилиб, Орол ҳавзасига тез-тез сафар қилишган ва маҳаллий олимлар, археологлар ва музей кураторлари билан ҳамкорлик қилганлар.\nБу 14 йил давомида икковлон қорақалпоқлар ҳақида ёзилган деярли барча илмий ишларни йиғиб чиқдилар. Уларнинг коллекциясига ҳатто Орол ҳавзасига сафар қилган ҳар бир ёзувчининг кундаликлари ҳам киради.\nДевид ва Сю Ричардсонларга кўра, қорақалпоқлар Марказий Осиёдан чиққан энг сирли ва жозибали халқлардан биридир.\n"Асрлар оша уларнинг келиб чиқиши ва тарихи, ҳамда уларнинг моддий маданияти кўплар учун жумбоқ бўлиб келган. Масалан, уларнинг матолари ва тўқимачилик санъатини кўплар тушунмайди ва бошқа халқларники деб ўйлайдилар", - дейишади муаллифлар.\nЎзбекистон мустақилликка эришиши ортидан Қорақалпоғистон тили ўз аҳамиятини йўқота бошлагани айтилади. Давлат муассасаларида қорақалпоқ тилида иш юритиш рағбатлантирилмайди.\nБугунда қорақалпоқлар яшовчи Орол ҳавзаси ер юзида инсон қўли билан яратилган энг даҳшатли табиий офатнинг марказидадир.\nКитоб ўтган икки аср давомида олинган суратлар билан бойитилган\n"Орол денгизи қуриб борар экан, қорақалпоқлар юртининг шимолини қумлик ишғол қилиб олган, ишсизлик кенг тарқалган, жуда кўп одамлар касал. Сайёҳлар учун асосий иншоот бу 1960 йилларда Орол денгизининг туби бўлган қумликда занглаб ётган кемаларнинг қабристони. Шунинг учун ҳам бугун яна бир қорақалпоқларнинг тарихи ва бир вақтлар гуллаб-яшнаган маданиятини қайта ҳикоя қилиш вақти келди", - дейди муаллифлар.\nДевид ва Сю Ричардсонлар шу кунларда АҚШ бўйлаб лекция сафарига чиқиш арафасидалар. Улар қорақалпоқлар ўтмиш ва маданияти ҳақида Чикаго, Сиэттл, Сан Франциско, Лос Анжелес, Бостон, Вашингтон ва бошқа шаҳарларда илмий чиқишлар қилишлари режаланган.\nЛекциялар жадвали билан www.qaraqalpaq.com сайтида таниша оласиз.\nДевид ва Сю Ричардсонлар саволларингизга жавоб берди.\nЖаноб Девид агар текширган бўлсангиз Қорақолпоқлар тарихан яшаган жойлар орол денгизи бўйлари бўлган ва ўша ерлар ҳам Хива Хонлигига қарашли ҳисобланган. Аммо, Қорақалпоқни бугунги ҳудуди СССР даврида тузилиб, асосан ўзбеклар яшайдиган жанубий районлар Қорақалпоғистон Республикаси таркибига киритилган. Бу келажакда нохуш воқеъалар келтириб чиқариши мумкин бўлган катта тарихий хато деб биласизми?!\nДевид Ричардсон: Бу ерлар Хивага тегишли ерлар бўлмаган, чунки Хоразм давлати чегаралари ҳар доим ўзгариб турган. Чегаралар дарёнинг йўналишига қараб ўзгариб турган. 1500 йилларда бугун қорақалпоқлар яшайдиган ерлар саҳро бўлган. 1600 йиллар ўрталарида дарё ўз йўналишини ўзгартирганида, бу ҳудуд ҳам ўзгара бошлаган. Орол деган ном ана шу ердан чиққан. Орол деб номланишига сабаб, бу ҳудуд сув ва ботқоқликлар орасидаги орол бўлган. Қорақалпоқлар ва ўзбек қабилалар бу оролга кўчиб ўтганлар. Хоразм ва шимолий Орол ҳавзаси ўртасида чегара мавжуд бўлган. Хива хони 1810 йил декабрида ниҳоят бу ерларни ишғол қилганида, у ерлар Хива Хонлиги таркибига кирган. Қорақалпоқлар қозоқлар томонидан сиқиб чиқарилгач, бу оролга кўчишган. Аслида улар Сирдарё қирғоқларида яшаганлар. Қабилалар орасидаги рақобат ва чорвачилик учун зарур ерлар устида чиққан тўқнашувлар уларни аввал ҳеч ким яшамаган Орол ҳудудига етаклаган. У даврда фуқаролар уруши кетаётганди, қўнғиротлар манғитларга қарши курашаётганди ва бир қатор исёнчи ўзбеклар урушдан қочиб шу ҳудудга жойлашганлар. Кўплаб манғитлар Орол ҳавзасида яшай бошлаган. Қорақалпоқлар эса ўзлари англамаган ҳолда шу фуқаролар уруши орасига тушиб қолганлар. Хива қўнғиротлари қорақалпоқ қўнғиротлари билан тил бириктиришга уринганлар ва ўзлари томонларига оғдиришга интилганлар. Ва бора-бора қорақалпоқларнинг мавқеи сусайгач, уларни 1810 йилда Хива хони босиб олган.\nҚорақалпоғистон ҳақида шундай ажойиб китоб нашр қилинганидан жуда ҳурсандман. Қорақалпоқлар, уларнинг санъати ва маданиятига қизиқиш сизда қандай пайдо бўлди? Британияда ҳам бу ҳақида лекциялар берасизми? Агар берсангиз, илтимос, қаерда ўтишини хабар қилинг.\nГулсара Дўстова, Ноттингем, Британия\nСю Ричардсон: Биз кўп йиллар давомида бутун дунёдан матоларни йиғишга қизиққанмиз. 1996 йилда биз кичик бир гуруҳ таркибида Ўзбекистон ва Туркманистонга сафар қилдик. Бутун сафар даҳшатли бир сафар бўлди десам адашмайман. Кўп нарсани кўролмадик. Қорақалпоғистонга борганимизда Нукусдаги музейга куя тушганди, шунинг учун барча экспонатлар яшириб қўйилганди. Париждаги Лувр музейи мутахассислари у ердаги коллекцияни сақлаб қолишга уринаётгандилар. Биз матоларни кўра олмаганимиздан норози бўлиб, яна қайтиб келишга қарор қилдик. Уч йил ўтиб қайтиб борганимизда, авваллари ҳеч қаерда кўринмаган ажойиб матоларни кўрдик. Улар ҳақида маълумот йиғишга уринганимизда, инглиз тилида ҳеч қандай маълумот йўқлигига гувоҳ бўлдик. Ўзимиз тадқиқотни бошладик, ва ҳар йили камида бир ойни Қорақалпоғистонда ўтказдик. Маҳаллий гид ёрдамида у ердаги музейлар билан алоқалар ўрнатдик ва Орол ҳавзаси бўйлаб саёҳатлар қилдик. Қанча кўп борган бўлсак, шунча кўп ўргангимиз келди.\nБи-би-си: Китобингизда ўтмишда тадқиқотчилар Қорақалпоғистонни ўта зерикарли ва қўшниларига қараганда кўримсиз деб тасвирлаганини ёзгансиз. Лекин, сиз учун бу халқ жуда қизиқ туйилган, шундайми?\nСю Ричардсон: Бизнинг асосий қизиқишимиз ҳар доим мато бўлган. Биз қатор мато уюшмаларига аъзомиз ва матолар ҳақида юзлаб китобларга эгамиз. Одамлар асосан туркман матоларига қизиқадилар, ёки ўзбек сўзаналари ва атласини яхши кўрадилар. Улар жаҳонга машҳурлар ва бу албатта уларга лойиқ баҳо. Кўплар қорақалпоқ санъатини умуман билмайди. Лекин, бир бориб кўргач, улар ҳайратга тушадилар. Биз ўз китобимиз билан бу матолар нақадар ажойиб эканини ўз кўзлари билан кўришларини истаймиз. Қорақалпоқларнинг гилам тўқиш усули туркманларникидек майин ва ривожланган эмас, лекин мотивлари жуда гўзал. Лекцияларимизга келсак, бу йил Британияда фақат битта лекция ўқидик, у ўтган чоршанба куни Оксфордда бўлиб ўтди. Келаси йил Манчестерда битта лекция ўқишимизни сўрашди. Лекин, Гулсара Ноттингемдан экан. Тасодифга қаранг, биз ҳам Ноттингемда яшаймиз. Агар Гулсарага боғланишга ёрдам берсангиз, биз унга бажонидил юзма-юз лекция берамиз.\nМуҳтарам Девид ва Сю жаноблари! Агарда Қорақалпоғистон Ўзбекистондан ажраб мустақилликка эришиб, алоҳида суверен давлат бўлса, бунданда тараққиёт чўққиларини забт этиши мумкинми?\nОдилжон Махдумий, Ўш, Қирғизистон\nДевид Ричардсон: Буни айтиш қийин. Ўтмишда у ҳатто ўз оёғида тик туради деб айтиш қийин бўлган. Чунки у жуда кичик давлат, ва асосан қумликдан ташкил топган. Жуғрофий жиҳатдан у Ўзбекистон ҳудудининг деярли 40 фоизини эгаллайди, лекин аҳолиси жуда кичик. Лекин, ҳозирда Устюрт платосида ва Орол тубида газ заҳиралари топилган экан, унинг жуда бой ҳудуд бўлиш истиқболи бор. Ким билсин, назарий жиҳатдан, у кичик Абу Даби ё Дубайга айланиши мумкин. Лекин, бугунги вазиятда бунинг юз бериш эҳтимоли жуда кам.\nБи-би-си: Бугунги вазият деганда нимани назарда тутаяпсиз? Нима тўсқинлик қилади унинг кичик Дубайга айланишига?\nДевид Ричардсон: Одамлар баъзида Қорақалпоғистонни айри бир республика деб ўйлайдилар, чунки унинг мухторлик мақоми бор. Аммо, воқеъликка қаралса, у Ўзбекистоннинг бир вилояти, холос. Бошқа вилоятлардан фарқи шуки, унинг ўз парламенти бор. Бироқ, асосий қарорлар Тошкентда олинади. Тошкент, албатта, бу каби йирик бойликка эга ҳудудни ўз қўли остида сақлашни истайди. Бухоро яқинида газ майдонлари бор, лекин Қорақалпоғистондаги заҳиралар янги ва ҳали ҳам тадқиқ қилинмоқда.\nБебаҳо тадқиқотингиз учун раҳмат. Менинг саволим шуки, қорақалпоқлар Ўзбекистондан мустақил чиқишни истайдиларми? Ёки Қозоғистонга қўшилишни? Қозоғистондан Ўзбекистондан кўра яхшироқ ривожланган. Ундан ташқари, қорақалпоқлар маданияти қозоқларникига яқинроқ.\nБегзод, Тошкент, Ўзбекистон\nДевид Ричардсон: Мен Қорақалпоғистонда уюшган мустақиллик ҳаракати бор деб ўйламайман. Шубҳасиз, Ўзбекистондан мустақил бўлиш фикрига эга одамлар бор. Менимча, асосий муаммо шуки, Қорақалпоғистон Ўзбекистоннинг энг қашшоқ вилояти. Шундай экан, у ерда ҳаётдан нолиш ҳисси кенг тарқалган. Бу нафақат Қорақалпоғистон, балки Ўзбекистонда ҳам мавжуд. Энг йирик муаммо бу ишсизлик. Икки йил аввал Чегара билмас шифокорлар ишсизлик ва нотўлиқ ишга ёллаш Қорақалпоғистонда 70 фоиз эканини аниқлади. Бизнинг Нукусдаги дўстларимиз яшайдиган бир кўчада ишга лойиқ эркакларнинг 80 фоизи бошқа мамлакатда, хусусан Қозоғистонда ишлайдилар. Чунки Қозоғистон либералроқ ва пешқадам иқтисодиётган эга. Менимча, бу каби муҳитда турлича фикрлар қайнаб чиқиши мумкин. Мен билганим, яқинда интернетда бу ҳақида қизғин баҳслар кечди. Лекин, бу баҳслар қандайдир йирик миллий ҳаракат борлигидан дарак беради ёки мустақиллик асос бор деган фикрга исбот эмас. Оддий одамлар мустақиллик фикридан кўра, ўз қоринларини қандай тўйдиришни кўпроқ ўйлашади.\nСю Ричардсон: Биз сиёсий саволлар сўрамаймиз. Энг асосий қизиқишимиз бу маданият. Қорақалпоқлар уйларига таклиф қилинганимизда, мезбонларимиздан ўтмиш ҳақида ёки маълум бир маданий мавзу ҳақида сўраймиз. Сиёсий баҳслар олиб бормаганмиз. Балки, улар ҳам биз билан бу каби мавзу ҳақида суҳбатлашишни истамаслар.\nБи-би-си: Қорақалпоқ маданияти, сизнингча, таҳдид остидами? Агар кўп ёшлар бошқа мамлакатларга иш излаб кетган бўлса, бу миллий саноат ривожига таъсир қилса керак?\nСю Ричардсон: Ҳа, кўп миллий ҳунар турлари йўқолиб кетган. Омон қолганларини ноҳукумат ташкилотлар қўллаб-қувватлайди. Масалан, "Оролнинг олтин меъроси" деган ташкилот яхши иш олиб боради. Бу ташкилот лойиҳасига биноан, масалан, Мўйноқ аҳолиси каштачилик билан шуғулланаяпти, жуда юқори сифатли маҳсулотларини Тошкентдаги ва бошқа жойлардаги дўконларга сотишаяпти. Лекин, масалан, ўтов ясаш каби ҳунарлар йўқ бўлиб кетаяпти, чунки бизнинг давримизда кўп одамлар ўтовда яшашни исташмайди. Охирги марта ўтовлар ясалаётганини кўрганимизда, улар Тошкентдаги тунги клуб ва барлар учун бешта ўтовни ясаётганларига гувоҳ бўлдик. Бироқ, чет мамлакатларда, Оврўпо ва АҚШда ўтовга жуда қизиқадилар, америкаликлар бизга мактуб йўллаб, ўтовни қаердан сотиб олишни сўрашаяпти. Ўзим ҳам жон деб битта ўтов сотиб олардим, лекин уни Қорақалпоғистонда олиб чиқиш осон эмас. Ундай ташқари, бизда кўп ёмғир ёғади. Бир марта жуда ғалати воқеа бўлганди, бизни бир мезбонимиз ўтовига таклиф қилди. У ерга электр қуввати ўтказилганди ва биз унинг ичида ўтириб Швейцария жамоасининг ким биландир ўйнаган футбол матчини томоша қилдик.\nДевид Ричардсон: Бир ажойиб жойи шуки, Қорақалпоғистонликлар ҳали ҳам ёз ойларида ўтовларини қуриб, бутун оилалари билан шу ўтовларда ухлайдилар. Бу сайёҳлар учун қилинмайди, балки оилаларнинг ўзлари учун. Жазирама иссиқ бўлганда, ўтов салқингина бўлади. Ош пишириб, дўстлар билан меҳмондўзлик қилишга ҳам зўр мос келади. Афсуски, ўтовларнинг куни саноқли қолган, бир неча йилдан сўнг бундай манзарага гувоҳ бўлишингизга шубҳа қиламан. Агар сайёҳлар Қорақалпоғистонга боришни ўйлаб туришган бўлса, бугун боришларини тавсия қилган бўлардим.\nҲурматли Девид ва Сю Ричардсон, Қорақалпоғистонда суви ва ҳавоси жуда ёмон, кўп чет элликлар уёқда турсин, ўзбекистонликлар ҳам касал бўлишади. Сизлар борганингизда нима еб ичдингиз? Қорақалпоғистоннинг миллий таоми нима?\nШариф Шарифий, Тошкент, Ўзбекистон\nСю Ричардсон: 1996 йилги машъум илк сафаримизда биз ўта ёмон "Тошкент" меҳмонхонасида турдик. Девид, гуруҳимизда қатор бошқа одамлар билан бир қаторда, ўта даҳшатли ич оғриғини бошидан кечирди. Бу биз учун энг оғриқли ҳол бўлганди. Лекин, кейинги сафарларимизда биз асосан маҳаллий оилалар уйларида яшадик ва уйда пиширилган овқатларни едик. Биз манти, чучвара, лағмон, паловни жуда яхши кўрамиз. Бозорларда ажойиб салатларни сотишади, ҳар сафар ҳавзага чиқиб кетишдан аввал бозорга бориб, помидор, бодринг, нон ва пишлоқларни сотиб оламиз. Каналнинг бўйига ўтириб овқатланамиз, ва кимдир уйидан чиқиб бизга уйида тайёрланган қатиқ беради ё яна қандайдир овқат. Олчаларнинг бундай ширини ҳеч қаерда емаганман, агар уларни Британияда сотишда, албатта сотиб олган бўлардим.


17 ёшида 29та университетга ўқишга кирган лицей ўқувчиси: «Инсон ўз кучига ишониши керак»\n21:15 / 23.05.2020\nТошкентдаги «International House Tashkent» академик лицейининг 2-босқич талабаси Суннатилло Маҳмудов Европа мамлакатлари ва Америкада жойлашган 20дан ортиқ университетга ҳужжат топшириб, ижобий жавоб олди.\nIELTS`дан 6,5 балл, SAT имтиҳонидан 1100 балл тўплаган 17 ёшли ўсмир жами 29та университетга кирган. Суннатилло Kun.uz мухбири билан суҳбатда қандай қилиб бундай натижага эришгани ҳақида сўзлаб берди.\n«Мен умумий ҳисобда 29та университетга киришга муяссар бўлдим. 27таси хорижда – Aмерика, Aнглия, Швейцария, Германия ва Дубайда жойлашган, иккитаси Ўзбекистонда.\nҲужжат топшириш жараёнига келсак, Aмерикада Common Application деган платформа бор. Сиз у ерда 20та университетга ҳужжат топширишиз мумкин. Мен Common Application`дан 5та университетга топширдим.\nҚолган универитетларга эса, ҳар бир университетнинг қабул учун онлайн ариза юбориш тизими бор, шу орқали ҳам ҳужжат топширдим. Онлайн ҳужжат топширишда сизга халқаро талабалар билан шуғулланадиган консультант беради. Сиз ўша одам билан ҳужжат топшириш жараёни, университетга қандай кириш, нималар кераклигини сўрасангиз бўлади.\nAнглияга келадиган бўлсак, у ерда ҳам худди шундай платформа бор. Халқаро ва Aнглияни талабалари учун чиқарилган платформа UCAS дейилади. Мен UCAS орқали 3та университетга кирдим. Қолганларига эса Aмерикадаги университетлар билан бўлгани каби, онлайн ариза топшириш орқали кирдим.\n– Бу ҳужжат топшириш жараёнида нималарга эътибор бериш керак? Хорижий ўқув юртлари қандай талаблар асосида қабул қилади, нималарга аҳамият қаратади?\n– Хориждаги университетлар биринчи навбатда халқаро талабаларнинг баҳоларига, IELTS сертификати, SAT сертификати баллари, лицей ёки мактабдаги баҳоларига жуда катта эътибор қаратади.\nЎқишдан ташқари нималар билан банд бўлганингизга ҳам анча катта эътибор қаратилади. Мисол учун, волонтёрлик, мастер-классларда қатнашганларингиз, қайси конференцияларда қатнашгансиз, спорт соҳасидаги ютуқларингизни ҳам инобатга олишади.\n– Қабул қилинган олий ўқув юртларингиздан қайси бирида ўқишни давом эттирмоқчисиз?\n– Ниятим – Aмерика ёки Aнглияда ўқимоқчиман. Сабаби Aмерика ва Aнглия университетлари дунё бўйича энг юқори ўринда туради. Уларнинг рейтинги жуда баланд.\nAгар IELTS, SAT имтиҳонларидан балларингиз ёки мактаб, лицейдаги баҳоларингиз яхши бўлса, улар сизга scholarship, яъни грант беришга тайёр. Улар қобилиятли болаларни қидиришади.\nМен Aмериканинг Оҳайо штатида ўқимоқчиман. У ердаги бир нечта университетга қабул қилинганман. Оҳайо – бошқа штатларга таққослаганда халқаро ўқувчилар учун ҳам яшаш, ҳам ўқиш арзонроқ.\nAнглияга келадиган бўлсак, мен у ерда Манчестер ва Нортҳемптон университетларига кирганман. Шуларнинг бирида ўқиш ниятим бор.\nAгар имкон берилса, Англиядан кўра кўпроқ Aмерикада ўқиш ниятидаман.\n– Нима учун айнан хорижда ўқишни мақсад қилгансиз?\n– Ўқишимни хорижда давом эттиришимнинг сабаби, айтганимдек, у ердаги университетлар рейтинги жуда баланд. Мен у ердаги муҳит, уларнинг ҳаёт тарзи, қандай яшаши, ишлашини ўрганиб, Ўзбекистонга келиб ўзимнинг соҳамга ҳисса қўшмоқчиман. Шунинг учун ҳам хорижда ўқишни ният қилиб қўйганман.\n– Бу орзу қачон туғилганди?\n– Лицейимизда 3 йилдан бери университетга кириш рекорди янгиланиб келяпти. Ўтган йили лицейимиздан бир қиз ўқишга кирган эди, мен ўша қизга қараб ҳавас қилиб, ҳаракат қилдим. Лицейга кирдим, IELTS ва SAT топшираман, лицейни яхши баҳоларга битириб, мен ҳам шундай университетларда ўқишга кираман, деб олдимга мақсад қўйдим. Ва орзуларимга, мақсадимга эришдим.\n– Нима деб ўйлайсиз, орзу ва мақсадларга эришиш учун инсондан нималар талаб қилинади?\n– Биринчи ўринда ўзига ишониши керак. Мен буни қила олмайман, қўлимдан келмайди деса, одам буни қила олмайди. Лекин мен қила оламан, қўлимдан келади, майли аччиғини ҳам кўраман, деб агар одам ҳаракат қилса, мақсадга эришса бўлади.\nҲаракатда баракат. Агар ҳаракат қилса, Аллоҳ ҳам беради.\n– Сиз учун энг катта қийинчилик нима?\n– Қийинчилик бу – оёққа туриб олиш. Университетни битиргандан кейин оёққа туриб, оилани боқиб, яхши касб эгаси бўлиш. Лекин айтганимдек, кучли мақсад бўлса, ҳамма ишнинг иложи бор. Иложсиз нарсанинг ўзи йўқ.\n– Келажакдаги режаларингиз қанақа, ўзингизни 10-15 йилдан кейин қандай тасаввур қиласиз?\n– Бу саволга аниқ жавоб бера олмайман. Лекин университетни битиргандан кейин Aмерика ёки Германияда магистратурада ўқиб, у ерда ишлаб, сўнг Ўзбекистонга келиб, ўз соҳам бўйича рақамли иқтисодиётни ривожлантириш.\n– Ҳозир нималар билан бандсиз?\n– Ҳозирга кунда «International House Tashkent» академик лицейида 2-босқич ўқувчисиман. Биз давлат имтиҳонларига тайёрланяпмиз, онлайн дарслар билан бандмиз.\nУндан ташқари, математика фанидан ўз устимда ишламоқдаман.\n– Муваффақиятга эришишда муҳит ҳам сабабчи бўлади. Сизга кўпроқ нималар ва кимлар ёрдам берди?\n– Биринчи ўринда оила аъзоларимга катта миннатдорчилик билдирмоқчиман. Aгар улар мени қўллаб-қувватлаб, йўл-йўриқ кўрсатмаганда, ютуққа эриша олмаган бўлардим.\nАкам Тошкентдаги Вестминстер университетини битирган. Уларга ҳам катта раҳмат айтаман, чунки акам бўлмаганда ҳам менга жуда қийин бўлар эди. Инглиз тилини бошлашда, математикада, университетга топширишларда ҳаммасида акам сабабчи бўлганлар ва ютуқларимда катта роль ўйнадилар.\nИккинчи ўринда эса, лицейимга катта миннатдорчилик билдираман. Лицей бизга катта йўл очиб берди, ҳар икки ҳафтада лицейимизга халқаро университетлар келиб, мастер-класс, презентациялар ўтказар эди. Улардан биз мотивация олдик.\n– Хорижда ўқишга, қийинчиликларига ўзингизни тайёр, деб ҳис қиласизми?\n– Хорижга ўқиш учун кетаман, деган мақсадни кеча ўз олдимга қўйганим йўқ. Бунга 2-3 йилдан бери тайёрланиб келмоқдаман. Aкам ҳам Aмерикада бўлганлар ва тушунтирганлар: оғирлиги бўлади, ҳам ўқиб, ҳам ишлаш, бегона юрт, тил бошқа, атмосфера бошқа...\nЛекин мен шу нарсага тайёрланиб келдим. Ўйлайманки, четга кетишга тайёрман. Барибир ҳамма жойда қийинчилик бўлади – Ўзбекистонда қолсангиз ҳам, чет элга кетсангиз ҳам.\n– Келажакда қайси соҳани танламоқчисиз ва қайси касб эгаси бўлмоқчисиз?\n– Мен келажакда Accounting and finance соҳасини танламоқчиман, яъни бухгалтерия ва молия. Бу соҳани ўзимнинг давлатимда ҳам, хорижда ҳам ривожлантирмоқчиман.\nҚизиқишларим бу соҳамга жуда яқин – математика ва инглиз тили. Универcитетга кирганимдан кейин тўртинчи тилни ўрганиш ниятим бор.\nСуҳбатни тўлиқ Kun.uz`нинг YouTube`даги каналида томоша қилишингиз мумкин.\n13:00 / 19.05.2020\nТошкентдаги «Британия менежмент университети» талабаларни қабул қилишга тайёр\n09:00 / 13.05.2020\n08:49 / 23.04.2020\nРоссия нефть ва газ университетининг Тошкентдаги филиалига талабаларни қабул қилиш квотаси 345 нафар этиб белгиланади


Шавазов Қодиржон Ачилович 2019 йилдан бошлаб Тошкент ирригация ва қишлоқ хўжалигини механизациялаш мухандислари институти қишлоқ хўжалигини механизациялаш факультети декани лавозимида ишлаб келмоқда. 2008-2014 йилларда Тошкент ирригация ва мелиорация институти магистратура бўлими декани, институт Илмий Кенгашининг илмий котиби, 2014- 2019 йилларда Тошкент ирригация ва қишлоқ хўжалигини механизациялаш мухандислари институти Ёшлар билан ишлаш бўйича проректори бўлиб ишлаган.\nБердимуратов Парахат Таджимуратович 2019 йилдан Тошкент ирригация ва қишлоқ хўжалигини механизациялаш мухандислари институти машиналардан фойдаланиш ва таъмирлаш кафедраси доценти. 2020 йилдан бошлаб ўриндош асосида декан ўринбосари бўлиб ишлаб келмоқда.\nБердимуродов Усман Суюнович 2017 йилдан Тошкент ирригация ва қишлоқ хўжалигини механизациялаш муҳандислари институти машиналардан фойдаланиш ва таъмирлаш кафедраси ассистенти, қишлоқ хўжалигини механизациялаш факультети декани муовини ҳисобланади.\nАбдиев Наврўз Эркинович 2017 йилдан Тошкент ирригация ва қишлоқ хўжалигини механизациялаш мухандислари институти умумтехник фанлар кафедраси ассистенти ва факультет декан муовини бўлиб ишлаб келмоқда.


Фозил Йўлдош ўғли (1872-1955) | www.ziyouz.uz\nБош саҳифа Ўзбек зиёлилариФозил Йўлдош ўғли (1872-1955)\nЧоп этилган 09.11.2015 25.02.2018 МуаллифZiyouz.uz\nФозил Йўлдош ўғли (1872, Жиззах вилояти Бахмал тумани Лойқа қишлоғи — 1955.17.3, Самарқанд вилояти Булунғур ш.) — ўзбек халқ шоири, бахши. Йўлдош Мулла Мурод ўғлининг шогирди. Булунғур достончилик мактабининг энг йирик ва сўнгги вакили. Етимликда ўсган. Чўпонлик қилган. Достончиликка ҳаваси эрта уйғонган. Ёшлигида дўмбира чертишни, терма айтишни машқ қилган.\n20 ёшларида устози Йўлдош шоирдан достончилик сирларини ўрганган. Ёш бахши халқ ўртасида устози уюштирган синовдан муваффақиятли ўтиб, 25—26 ёшларида етук достончи сифатида танилган.\nФозил Йўлдош ўғли Амин шоир, Чини шоир, Товбузар шоир, Қурбонбек шоир, Султонмурод шоир, Йўлдошбулбул, Йўлдош шоир, Кўлдош, Суяр каби Булунғур достончилик мактабининг пешқадам достончиларидан адабий анъанани қабул қилиб олган, уни пухта эгаллаб, кжеак бадиҳагўйлик билан бойитган ва ўзбек достончилигини янги босқичга кўтарган.\nФозил Йўлдош ўғли репертуари мавзу ва жанр жиҳатидан бой ва ранг-баранг. У 40 дан ортиқ халқ достонларини ёд билган ва юксак маҳорат билан куйлаган. Ундан «Алпомиш», «Ёдгор», «Юсуф билан Аҳмад», «Муродхон», «Рустамхон», «Ширин билан Шакар», «Гўрўғлининг туғилиши», «Авазхоннинг ўлимга ҳукм этилиши», «Малика айёр», «Машриқо», «Зулфизар», «Балогардон», «Интизор», «Нурали», «Жаҳонгир», «Зевархон», «Фарҳод ва Ширин», «Лайли ва Мажнун», «Бахром ва Гуландом», «Ошиқ Ғариб» каби 30 га яқин достон ёзиб олинган.\nШоир қаҳрамонлик, романик, тарихий достонлар ҳамда китобий достонларнинг энг яхши намуналарини куйлаб келган. «Алпомиш» достони унинг ижодида алоҳида ўрин тутади. Бу достоннинг ўзбек халқ достончиларидан ёзиб олинган 40 га яқин вариантлари орасида Фозил Йўлдош ўғли варианти энг мукаммали ва бадиий жиҳатдан баркамоли ҳисобланади. Унда шоирнинг юксак достончилик маҳорати тўла намоён бўлган.\nФозил Йўлдош ўғли замонавий мавзуларда ҳам қатор достон ва термалар яратган. Унинг «Маматкарим полвон», «Жиззах қўзғолони», «Кунларим» каби достонлари, «Жангчи ўғлимга», «Элат ботир», «Ота насиҳати», «Қуролланинт», «Эр йигитлар, майдонга!», «Жаҳон тинглагай», «Болаларимга», «Пушкинга» каби термалари шулар жумласидандир.\nБахши куйлаган халқ достонлари Эргаш Жуманбулбул ўғли, Ислом шоир, Пўлкан, Абдулла шоир кабилар репертуари ва оригинал асарлари билан биргаликда ўзбек достончилиги ва адабиётига қўшилган катта ҳисса бўлди. Шоир мероси кенг ўрганилмоқда. Шоир дафн этилган Булунғур шаҳрида музей ташкил этилган ва унга ҳайкал ўрнатилган. (Тўра Мирзаев)\n← Аввалги Аввалги Абдулла Қаҳҳор. Поэзия — юксак санъатдир (1941)\nКейинги → Кейинги: Жўра Саъдуллаев. Оқ ажал исканжасида


Чироқчида кам таъминланган оилаларга озиқ-овқат маҳсулотлари тарқатилди | "Адолат" СДП\nАдолат социал демоктарик партияси депутати ёрдамга муҳтож, кам таъминланган, боқувчисини йўқотган “Обод” маҳалласида яшовчи 100 га яқин фуқароларга тиббий ниқоб, озиқ-овқат маҳсулотлари тарқатди.\nМаҳалламизда 6075 дан зиёд фуқаролар истиқомат қилади. Бугун Халқ депутатлари туман Кенгаши депутати Фарход Жуманов маҳаллада истиқомат қилаётган ижтимоий ҳимояга муҳтож кам таъминланган фуқаролар хонадонига бориб улар билан суҳбатлашиб, озиқ-овқат махсулотлари ва тиббий ниқоблар тарқатиб чиқди. Бу каби хайирли ишлар албатта кўнгли ўксик, ижтимоий ҳимояга муҳтож инсонлар учун байрам совғаси бўлди, десак янгилшмаган бўламиз, - дейди маҳалла раиси Собир Тураев.\n— Мен депутатимиз Фарход Жуманов томонида кўрсатилаётган бундай ғамхўрликлардан жуда хурсандман, - дейди "Обод" маҳалласида истиқомат қилаётган Озод Ахмедов. – Ўзим иккинчи гуруҳ ногирониман, депутатимиз доимо мендан хабар олиб туради. Ҳаётий қизиқишларим билан ўртоқлашиб, муаммоларим бўйича фикрлашадилар.\nҚашқадарё вилоят Кенгаши матбуот хизмати


Ироқда ИШИД жангарилари бутун Анбар вилоятига борадиган сувни тўсиб қўйди\n19:06 / 02.06.2015\n2 июнь куни ИШИД террорчилик гуруҳи жангарилари Рамади шаҳри яқинидаги Эвфрот дарёсидаги тўғонни ёпиб қўйди. Бу билан Анбар вилояти деярли чучук сув таъминотидан маҳрум бўлди. Бу ҳақда Sky News Arabia телеканали хабар бермоқда.\nТелеканал маълумотларига кўра, жангарилар тўғоннинг асосий дарвозалари табақаларини ёпиб, Анбар вилоятининг жанубий туманларига сув оқимини тўхтатиб қўйганлар. Дарё оқими бўйлаб пастда Ироқнинг Ал-Хоббания ва Ал-Холидия каби йирик шаҳарлари жойлашган. Бу шаҳарлар аҳолиси айнан Эвфротдан сув олганлар. Баъзи фикрларга кўра, ИШИД шу тариқа сув сатҳини камайтириб, ўз жангариларини ушбу шаҳарларга ташламоқчи.\nМай ойи ўртасида ИШИД жангарилари Анбар вилоятининг маъмурий маркази Рамади шаҳрини босиб олган. Шундан кейин Ироқ ҳукумати назорати остида вилоятдаги 41 та йирик аҳоли пунктидан 5 тасигина қолган эди. Айни пайтда Ироқ армияси Анбар вилоятини ИШИД жангариларидан озод этиш бўйича ҳарбий операция ўтказмоқда


hidoyat.uz – “Мовароуннаҳр” нашриётининг сайти - РИЗҚ ЎЗ СОҲИБИНИ ТОПАР...\nРИЗҚ ЎЗ СОҲИБИНИ ТОПАР...\n"Мен нима учун ризқимни қувайки, у мендан бошқасига насиб этмаса. Мен нима учун унинг келмаганидан афсусланайки, у меники бўлмаса?!"\nҚуръони каримда бундай баён қилинади: “Ерда ўрмаловчи бирор нарса (жонзот) йўқки, унинг ризқи (таъминоти) Аллоҳнинг зиммасида бўлмаса! (У) унинг қароргоҳини ҳам, оромгоҳини ҳам билур. Ҳаммаси аниқ Китоб (Лавҳул-маҳфуз)да (ёзилган)дир”(Ҳуд, 6).\nРизқ ҳақида ҳадиси шарифда эса бундай дейилган: "Ҳақиқатан, сизлардан ҳар бир кишининг яратилиши онасининг қорнида қирқ кун ичида томчи сув (нутфа) ҳолида амалга ошади. Сўнг шунча муддат ичида лахта қон (алақ), яна шунча вақт ичида бир парча гўшт (музға) ҳолида бўлади. Кейин унга бир фаришта юборилади ва ўша фаришта унга жон пуркайди. Сўнгра фариштага шу инсоннинг тақдирига тааллуқли бўлган тўрт нарсани – ризқи, ажали, амали ҳамда толесиз ёки толели эканини ёзиш буюрилади" (Имом Бухорий, Имом Муслим, Имом Абу Довуд ривояти).\nОяти карима ва ҳадиси шарифдан англашиладики, банданинг ризқини бергувчи зот Аллоҳ! Мусулмон киши шуни англаган ҳолда ризқни ҳалол йўллар билан топишга интилиши лозим. Зеро, ризқ албатта ўз соҳибини топади.\nБу ҳақда Абдуллоҳ ибн Ҳасан ибн Али отасидан ривоят қилган ҳадисда бундай дейилади: “Расулуллоҳ (соллаллоҳу алайҳи ва саллам): “Эй одамлар, Аллоҳга қасамки, мен сизларни фақат Аллоҳ буюрган нарсагагина буюриб, Аллоҳ қайтарган нарсадан қайтараман. (Ризқларингизни) чиройли суратда талаб қилинглар! Абулқосимнинг жони изнида бўлган Зотга қасамки, ҳар бирингизнинг ризқи уни ажали қидирганидек қидиради..." (Имом Табароний).\nКишининг ажалдан қочиб қутулиши мумкин бўлмаганидек, битилган ризқдан ҳам тониб бўлмайди. Инсон ҳар қанча интилмасин, ўзига буюрилмаган нарсани қўлга киритолмайди. Аллоҳ тақдир қилган ризқнинг келиши бирон сабабга кўра кечикса, шошқалоқлик, сабрсизлик қилиб, унга ҳар хил гуноҳ ва ношаръий йўллар билан эмас, балки ҳалол воситалар орқали эришишга ҳаракат қилмоғи керак.\nМашҳур бир ривоят бор. Ҳазрат Али (розияллоҳу анҳу) отини бир аъробийга топшириб, масжидга кирдилар. Қайтиб чиққач, бу одамга беш дирҳам беришни дилларига тугиб қўйдилар.\nОт топширилган аробийнинг эса фикри бузилди, отнинг эгар-жабдуғини беш дирҳамга сотиб юборди.\nАли ибн Абу Толиб (розияллоҳу анҳу) қайтиб чиқиб, эгарсиз отни етаклаб йўлда кетарканлар, эгар-жабдуқларини бир савдогарнинг олдида кўриб, танидилар ва сотиб олдилар.\nҚиссадан ҳисса шуки, аъробийга ўша беш дирҳам ризқ қилиб битилган эди. У шошилди ва ризқни ҳаром йўл билан қўлга киритди. Агар бир оз сабр қилиб, омонатга топширилган от ва эгарга хиёнат қилмаганида эди, қўлга киритган дирҳамлари ҳалол бўларди.\nАгар ҳар банда ўзи учун белгиланган ризқи борлигини англаб, хотиржамлик билан унинг талабида бўлса, ҳаром йўлларга кириб кетмаса, Аллоҳ таолонинг синовидан яхши ўтади. Яъни, ризқдан ноумид бўлмасдан, ҳалол йўллар билан касб-корни чиройли суратда олиб бориш лозимдир.\nИбн Умар (розияллоҳу анҳу) Расулуллоҳдан (соллаллоҳу алайҳи ва саллам) бундай ривоят қилади: “Албатта, Аллоҳ касб-кор қилувчи мўмин бандани яхши кўради” (Имом Табароний, Ибн Адий, Ҳаким Термизий ва Байҳақий ривояти).\nАнас ибн Молик (розияллоҳу анҳу) Расулуллоҳдан (соллаллоҳу алайҳи ва саллам) ривоят қилган бошқа бир ҳадисда: “Дангаса тижоратчи маҳрум, шижоатли тижоратчи эса ризқланувчидир” (Қузоъий ривояти), дейилади. Яъни, банданинг ризқи албатта келади. Фақат буни айрича тушуниб, "олма пиш, оғзимга туш", деб ўтириш тўғри бўлмас экан.\nБанданинг ризқ талаб қилишдаги ҳолати – ҳаракатчанлиги ёки дангасалиги унинг ризқи кенг ёки тор бўлишига сабаб бўлади. Ҳадисда таъкидланганидек, дангаса тижоратчи лаёқатсизлиги боис келиши мумкин бўлган даромадлардан маҳрум бўлади. Ҳаракатчан тижоратчи эса яхши нияти билан ҳаракат қилади ва ишларини пухта, мукаммал даражада маромига етказиб амалга оширади. Натижада кенг ризққа эга бўлади. Шундай экан, бизлардан лозими ризқ талабида юрганда, аввало унинг муқаррар келишига ишонч ва берилган ризққа рози бўлишдир.\nАллоҳ таоло барчамизни ризқ талабида нотўғри йўлларга кириб қолишдан сақласин!\nТошкент шаҳар "Абдуллоҳ ибн Масъуд" жоме масжиди имом-хатиби\n730 марта ўқилган.


СУЯК ЕМИРИЛИШИ НИМАДАН?\nOldingi maqola ЗИРА – ЙЎТАЛГА ҚАРШИ АЖОЙИБ ВОСИТА\nKeyingi maqola ҲИНДИСТОНЛИК ШИФОКОРЛАР - ҚАРШИДА\nОдатда барчамиз суякларни танамиз таянчи, аъзоларимиз ичида энг қаттиқ ва мустаҳками деб биламиз. Аслида эса бундай эмас. Сўнгги вақтларда қулоққа кўп чалинаётган суяк емирилиши, яъни остеопороз хасталиги уни нозиклаштириб, мўрт аъзога айлантириб қўйишга қодир. Бу хасталик сифатсиз, калорияси кам егуликлар истеъмол қилиш, сурункали, насл сурадиган ирсий хасталиклар ҳамда турли ноқулай шарт-шароитлар таъсирида ривожланади. Сокин эпидемия деб аталувчи бу касалликда суяклар таркибидаги кальций “ювилиб кетади”.\nЖаҳон соғлиқни сақлаш ташкилоти маълумотларига кўра, бугун дунёда онкологик касалликлар тарқалиши бўйича биринчи ўринда турса, жароҳатлар ва бошқа сабаблар билан суяк емирилиши касалликларини орттириб олиш натижасида бир умрга мажруҳ бўлиб қолиш 2-ўринга чиқиб улгурган.\nШифокорларнинг сўзларига кўра, суяк тўқимаси доимий равишда алмашиниб туради. Болалар ва ўсмирларда 18 ёшгача суяк емирилишига нисбатан янги суяк пайдо бўлиши тезроқ кечади. 30 ёшга киргунча суяклар турли туз ва микроэлементлар билан тўйиниб мустаҳкамланади. Кейинчалик бу жараён секинлашади ва 40 ёшдан сўнг суякнинг юпқалашиши, яъни емирилиши кучаяди.\nОСТЕОПОРОЗ - АЁЛЛАР КАСАЛЛИГИМИ?\n- Ушбу касаллик айниқса аёлларда кўп учрайди, - дейди олий тоифали травматолог Рухсора Норова. - Чунки хотин-қизларда тухумдонларнинг олиб ташланиши, туғруқ вақтидаги жароҳатлар, климакснинг барвақт бошланиши, узоқ вақт гормонал дори воситаларини қабул қилиш кўпроқ суяк емирилишини келтириб чиқаради. Айниқса озғин, кичик жуссали аёлларда остеопороз кўп кузатилади. Сабаби, семиз ва тўла одамларда оғирликни кўтариш учун суяклар бақувватлиги ҳам шунга мос равишда ошади.\nКасаллик баъзан кўп чекувчи, спиртли ичимликлар ичувчи кишиларда ҳам учрайди. Шунингдек, эндокрин бузилишлар, юқумли касалликлар, суяк синиши, ҳаракатсизлик, бўғимларда қон айланишининг бузилиши ҳамда бўғимлардаги туғма нуқсонлар, қон айланиш тизими ишининг издан чиқиши оқибатида ҳам суяк ҳажми камая бошлайди. Бу ҳолатлар ҳам остеопорозга олиб келади.\nХалқ орасида суяк касалликлари суяк суради, деган гап бор. Аммо остеопороз касаллиги ирсий бўлмайди, фақат ҳомиладор аёлга суяк инфекцияси юқиши ёки бирор модда етишмаслиги оқибатида она қорнидаёқ боланинг суяклари бўшашиши мумкин. Бола шу аҳволда туғилса, суяклари мўрт бўлиб, арзимаган ҳаракат, қоқилиб кетиш натижасида ҳам синиши мумкин.\n- Остеопороз кўпинча организмда кальций ионларининг суякларга яхши сингмаслиги туфайли вужудга келади, - дейди Қарши давлат университети ўқитувчиси, биотехнолог Муродулла Халилов. - Чунки организмда доимий равишда кальций ионлари емирилиб, улар ўрнига янгилари алмашиниш жараёни кечади. Ана шу мувозанат бузилса ва емирилган кальций ионлари ўрнига янгилари келиб тушмаса ёки кам тушса, суяк зичлиги камаяди.\nБунга камҳаракатлилик ҳам сабаб бўлади. Кундалик ҳаётимизда транспорт воситаларидан фойдаланиш даражаси ортмоқда. Бу қулайликлар пиёда юришимизни чеклаб, ҳаракатни камайтиради ва бизни остеопороз, ҳазм аъзолари хасталиклари, юрак қон-томир, бўғим хасталиклари томон етаклайди. Аксинча, инсон қанчалик кўп ҳаракат қилса, яёв юрса, суяклар ҳам қаттиқлашиб, мустаҳкамланиб бораверади. Остеопороз касаллиги ойлаб ётиб қолган беморларда ва суяги жароҳатланган одамларда кузатилади. Чунки ҳаракатсиз ётган беморлар дори-дармонларни истеъмол қилиши, бу дориларнинг баданга яхши сингмаслиги суяк емирилишини тезлаштиради.\nШу билан бирга касалликка, Д витамини етишмаслиги, оқсил ва фосфатларга бой егуликларни кўп истеъмол қилиш ҳам сабаб бўлади. Шунингдек, чекиш ичакларда кальций сўрилишини, эстроген ишлаб чиқарилиши ва суяк оғирлигини камайтирса, қаҳва ва ош тузини кўп истеъмол қилиш кальцийнинг пешоб орқали чиқиб кетишини кучайтиради.\nТАБИИЙ ДАВО – ЭНГ МАҚБУЛ\nБиологлар организмни керакли кальций моддаси билан таъминловчи, таркибида Д дармондориси бор, рух, мис ҳамда марганец минераллари мавжуд маҳсулотларни истеъмол қилишни тавсия этишади. Айниқса, кекса кишиларнинг кальцийга бўлган эҳтиёжи юқорилигини эътиборга олиб таомномани шунга мос тузиш лозим. Бир кеча-кундузда кексалар организмининг 1500 миллиграмм кальцийга эҳтиёжи бор экан. Буни сут ва сут маҳсулотлари, балиқ, жигар, сабзавотлар, қуруқ ва ҳўл мевалар, ерёнғоқ, кунжут, бодом, ёнғоқ билан қоплаш мумкин. Умуман кундалик истеъмолдан қовурилган, дудланган гўшт маҳсулотлари, шўр, аччиқ егуликлар миқдорини камайтириш лозим. Биз севиб истеъмол қиладиган кўк чой, шоколад ва кўп миқдордаги илдизли мевалар, полиз маҳсулотлари кальцийнинг сўрилишини камайтиради.\nТравматолог-ортопед шифокорлар остеопороз, остеомиелит ва шунга ўхшаш суяк ва бўғим касалликлари билан оғриганларга, умуман соғлом кишиларга ҳам қуйидаги маҳсулотларни кўпроқ истеъмол қилишни тавсия этишади. Булғор қалампири таркибида тоғай (кемирчак)ни озиқлантирувчи майда томирлар фаоллигини оширадиган аскорбин ва бошқа кислоталар кўп. Саримсоқпиёз - организмдаги яллиғланишни бартараф этадиган фитонцидларга бой. Исмалоқ ва петрушка таркибида К дармондориси бўлиб, у тўқима ва ҳужайралар янгиланишига ёрдам беради. Олча таркибидаги фаол моддалар эса организмдан тузларни чиқариб юборади. Бу айниқса, подаградан азият чекувчилар учун асқатади. Эчки ва сигир сути таркибидаги кальций организмга тез сингиши ва бизнинг бу моддага бўлган эҳтиёжимизни қоплаши билан аҳамиятли.\n- Суяк тизими ва бўғимларида касалликлари бор беморлар помидор ва қовурилган мол гўшти, консерва маҳсулотлари еганда оғриқ кучайишидан шикоят қилишади, - дейди Рухсора Норова. – Бундай маҳсулотлар суякни мўртлаштириб, тоғайларнинг емирилишига сабаб бўлади ва оғриқни кучайтиради. Бу пайтда организмда бириктирувчи моддаларга эҳтиёж ошади. Бу эҳтиёжни холодец, илик шўрва, пишган калла-поча, товуқ ва балиқ маҳсулотлари истеъмол қилиш билан қоплаш мумкин. Айтиш жоизки, бундай таомлар кўпгина дори маҳсулотларидан кўра самарали таъсирга эга.\nОстеопорозга чалинмай десангиз, кундалик бадантарбия, жисмоний машқлар билан мунтазам шуғулланинг. Қуёшда етарлича тобланиб, жароҳатланишдан сақланинг, спиртли ичимликлар ичиш, чекиш ва қаҳвани камайтириш, ҳомиладорлик даврида кальцийга бой маҳсулотларни истеъмол қилиш шарт.


ТОШПУЛАТ РАХМАТУЛЛАЕВ СОГДИАНА: Бозорми ёки мозор?\nАлбатта, ҳозирги нотинч замонда юқори мартабали меҳмонлар хавфсизлигини таъминлаш муҳим. Аммо ўрта-миёна раҳбарлар, кичик делегациялар ташриф буюрганда бозорга олиб борадиган йўлларнинг ёпиб қўйилишини соғлом ақл билан тушуниш мумкин эмас.\nТўғри, Сиёб бозори ёнидаги бекатга автомобилларнинг беҳисоб киритилиши тартибсизликка олиб келмоқда. Бу ҳолни меҳмонлар кўзидан яшириш учун ҳам бозорга машиналар яқинлаштирилмайди. Аммо бундай тартибсизликларнинг олдини олиш ва бозорга келувчиларнинг сарсон-саргардон қилмаслик учун автобекатни кенгайтириш керак эмасми? Нега ҳозир очилган катта майдон бекат учун ажратилмасдан унда савдо дўконлари қурилмоқда? Тушунамиз, пул, фойда ҳаммага керак. Лекин аҳолини овора қилмасдан, жамият осойишталигини таъминлаш асосий вазафалардан-ку!\nСамарқандликлар учун шаҳар кўчаларининг соатлаб, ҳатто кун давомида тўсиб қўйилиши одатий ҳолга айланган. Чунки келадиган меҳмонларнинг кети узилмайди. Бу ҳам хавфсизликни таъминлаш мақсадида амалга оширилишини барча билади. Лекин меҳмон келишидан анча аввал автомашиналар ҳаракатининг тўхтатилиши ёки меҳмон шаҳарнинг бир чеккасида ёдгорликларни томоша қилаётганида, шаҳарнинг бошқа бурчагида йўлларнинг тўсилиши, пиёдалар ҳаракатининг чеклаб қўйилиши барчани қаттиқ ранжитмоқда.\nАгар юқоридаги муаммони ҳал қилиш йўлида меҳмонлар хавфсизлиги билан бир қаторда, яъни шунга муштарак равишда маҳаллий аҳоли манфаати ҳам ҳисобга олинса, айни муддао бўларди.\nАвтор: Тошпулат Рахматуллаев на 21:19\nАнонимный 19 августа 2011 г., 14:01\nЖуда яхши макола. Сиёб бозорининг муамолари анчагина. Масалан бекатдан айвонинг олиб ташланиши мусофирлар учун чазирама кунларда ва ёмгиргарчилик вактида катта нокулайликлар яратди. Душанба кунини санитария куни деб эълон килиб эшикларни ёпиб куйиш бу Марказий Осиёда катта обруга эга бозорни рейтингини туширди.


АҚШ мамлакатдан хитойлик талабаларни чиқариб юборади | Qalampir.uz\nАҚШ мамлакатдан хитойлик талабаларни чиқариб юборади\nОлам\t29 Май 09:10 6889\nАҚШ Вакиллар палатаси уйғурлар сабаб Хитойга қарши санкцияларни маъқуллади\nАмерика Қўшма Штатлари 3 мингга яқин хитойлик талаба, аспирант ва Хитой Халқ озодлик армияси (ХХОА) билан ҳамкорлик қиладиган университетларга алоқадор олимларни мамлакатдан чиқариб юбориши мумкин. Бу ҳақда “The New York Times“ нашри хабар берди.\nҚайд этилишича, ушбу ҳаракат АҚШда энг кўп хорижлик талабалар ҳисобланган хитойликларни мамлакатга киришини чеклашга мўлжалланган биринчи режа бўлади. Кейини режалар қандай бўлиши ҳали маълум эмас. Бироқ, бу виза масаласи бўлиши тахмин қилинмоқда.\nХабар қилинишича, АҚШ ҳукумати узоқ вақтдан бери бундай ҳаракатни кўриб чиқмоқда. Энди ушбу чоралар Пекин томонидан Гонконгда миллий хавфсизлик тўғрисидаги қонун лойиҳасини тайёрлашга жавобан қўлланилиши мумкин. Нашр Хитойнинг АҚШга ҳам худди шундай муносабатда бўлиши мумкинлигини тахмин қилмоқда.\nАҚШ Хитойнинг Гонконг миллий хавфсизлик тўғрисидаги қонунини қабул қилиш қароридан норози. Бу Хитой автоном минтақасидаги эркинликни бузиши ва глобал молиявий марказ ролини хавф остига қўйиши мумкин.\nБунгача АҚШ 33 та Хитой компаниясига қарши санкцияларни киритган эди. Уйғурларга зулм ўтқазганлик ва оммавий қирғин қуролларида ишлатилгани ушбу санкцияларга сабаб бўлган.\nМиллий хавфсизлик тўғрисидаги қонун\nЎтган ҳафта Гонконгда миллий хавфсизлик тўғрисидаги янги қонунни ишлаб чиқиш тўғрисида қарор Пекиндаги Хитой Халқ Халқ Конгресси (энг юқори қонун чиқарувчи орган) сессиясининг кун тартибига қўйилди. Шу мақсадда, Хитой маъмурлари махсус маъмурий ҳудудда махсус хавфсизлик агентликларини яратиш имкониятларини кўриб чиқдилар.\nУшбу қонун Ғарб мамлакатлари ва Гонконг оппозицияси тарафдорларининг хавотирига сабаб бўлди. Улар бу янгиликни “битта мамлакат — икки тизим“ тамойилининг бузилиши деб ҳисобладилар, унга кўра Гонконгга кўплаб демократик ҳуқуқ ва эркинликлар ва юқори даражадаги автономия кафолатланган.\nБу қонун шаҳарнинг автономия ҳуқуқини тугатиши мумкин. Шунинг учун, гонконгликлар бунга қарши катта намойиш ўтказишди. АҚШ Хитойнинг бу ҳаракатига “кучли“ жавоб бўлишини маълум қилди.\nАҚШ Хитой Гонконг\n24 Сентябрь 11:27 153726\n25 Сентябрь 18:04 47886\n24 Сентябрь 15:09 47661\n26 Сентябрь 13:35 26420


Ўзбекистон ва Қирғизистон товар айирбошлашни оширишга келишиб олишди\n15:11 / 22.08.2017\nЎзбекистон ва Қирғизистон етказиб бериладиган маҳсулотлар рўйхатини кенгайтирмоқчи. Бу ҳақида Ўзбекистоннинг Қирғизистондаги фавқулодда ва мухтор элчиси Комил Рашидовнинг конференциядаги баёнотига асосланиб, 24kg хабар берди.\n"Президентларнинг сиёсий иродаси туфайли томонлар муаммолар ечимини топишмоқда. Мунтазам сиёсий мулоқот ўз маҳсулларини бермоқда. Қирғиз-ўзбек муносабатлари тарихида биринчи марта идоралараро комиссия йиғилиши бош вазирлар даражасида ўтказилди. Аввал уларни бош вазирларнинг биринчи ўринбосарлари бошқаришган", - деди Комил Рашидов.\nУнинг сўзларига кўра, томонлар товар айирбошлашни оширишга келишиб олишган. Ўзбекистон Қирғизистонга автомобиль, қишлоқ хўжалиги техникаси, ўғит, маиший техника, тўқимачилик ва қурилиш материаллари етказиб беришга тайёр. Қирғизистон эса, ўз ўрнида кўмир, гўшт, сут, мева ва сабзавот, трикотаж маҳсулотларини таклиф қилди.\nТаъкидлаш жоизки, 16 август куни Бишкек шаҳрида икки томонлама ҳамкорлик, чегаралар делимитацияси ва демаркацияси бўйича ҳукуматлараро комиссия йиғилиши бўлиб ўтди. Ўзбекистон бош вазири Абдулла Арипов Қирғизистон раҳбарияти билан қатор учрашувлар ўтказди.\nЎзбекистон Қирғизистон товар айирбошлаш


23:36 / 12.03.2017\nФранция ҳукумати Туркия ташқи ишлар вазири Мавлуд Човушўғлу иштирокида намойиш ўтказилишига рухсат бергани танқид остига олинди. Учрашув Мец шаҳрида ўтган ва мингга яқин кишини тўплаган, деб хабар бермоқда AFP.\nЧовушўғлу турк телеканаллари орқали намойиш қилинган нутқида унга намойиш ўтказишга рухсат бермаган Нидерландия номига танқидий фикрлар билдирган. Жумладан, у Нидерландияни "фашизм пойтахти" деб атаган.\nФранция ҳукумати мамлакат ҳудудида Човушўғлу иштирокидаги намойишни ўтказишга рухсат бергани француз мухолифати томондан кўплаб танқидларга учради. "Бу вазиятда Туркиянинг талабларини англаб олиш учун умумий позицияга мос иш тутиш керак эди. Франция ҳукумати бу намойишнинг ўтишига халақит бериши керак эди. Франсуа Олланд Европа бирдамлиги тамойилини қўпол бузди", деб айтди "Республикачилар" партияси вакили Франсуа Фийон.\nЧовушўғлу Нидерландия ва Туркия ўртасида вужудга келган сиёсий можарога сабаб бўлди: Нидерландия ҳукумати Човушўғлу самолётига мамлакатда қўнишга рухсат бермаган.\nНидерландия Франция Франсуа Олланд Мавлуд Човушўғлу Франсуа Фийон


06 август 2020, Тошкент вақти: 02:46\nТожикистон ИИВ раҳбари қочувдаги полковник Ҳалимовнинг ўлимини расман тасдиқлашдан бош тортди\nТожикистон ички ишлар вазири Рамазон Раҳимзода.\nТожикистон ОМОНининг собиқ командири Гулмурод Ҳалимов Сурияда ҳаво зарбаси чоғида ҳалок бўлган. Бу ҳақда 3 август куни Тожикистон ички ишлар вазири Рамазон Раҳимзода билдирган. Бироқ мулозим Ҳалимовнинг ўлимини расман тасдиқлашдан бош тортган.\n“Ҳибсга олинган жангарилар ва бошқа манбалардан олганимиз маълумотларга кўра, Ҳалимов ва унинг оила аъзолари Суриядаги амалиётлардан бири чоғида ўлдирилган. Бироқ жасадни ўз кўзимиз билан кўрмагунимизча ва унинг шахси тасдиқланмагунича, биз Гулмурод Ҳалимовнинг ўлганини расман тасдиқлай олмаймиз”, дея билдирган Тожикистон ИИВ раҳбари.\nТожикистон ОМОНининг собиқ командири қатор мамлакатларда тақиқланган “Ислом давлати” гуруҳига 2015 йил апрелида бориб қўшилган. Ўша пайтда Ҳалимов 40 ёшда эди. Қочиб кетган полковникка нисбатан Тожикистонда Жиноят кодексининг бир неча моддаси билан жиноят иши қўзғатилганди. Тожикистон расмийлари уни халқаро қидирувга берганлар.\n2015 йил сентябрида Гулмурод Ҳалимов “Ислом давлати” гуруҳи билан боғлиқ 35 шахс ва ташкилот қаторида террорчилар рўйхатига киритилган бўлиб, АҚШ уларга қарши санкциялар жорий қилган. 2016 йили АҚШ расмийлари Ҳалимовнинг қаерда эканига оид маълумот учун 3 миллион доллар миқдорида мукофот берилишини эълон қилган.\n2017 йил апрелида Лондонда чиқадиган The Times газетаси Ҳалимов Ироқнинг Мўсулида ҳаво зарбаси оқибатида ҳалок бўлганини хабар қилган.\n2017 йил сентябрида Ҳалимов йўқ қилингани ҳақида Россия Мудофаа вазирлиги баёнот тарқатган – бу сафар унинг Суриядаги Дайр-аз-Зорда ўлгани иддао қилинган. Бироқ АҚШ расмийлари бу маълумотга ишонмасликларини, ўзлари ҳам Ҳалимовнинг тақдири ҳақида ҳеч қанақа маълумотга эга эмасликларини билдирганлар.\nТожикистон расмийлари ҳам Ҳалимовнинг йўқ қилинганига оид маълумотни тасдиқлаган эмаслар ва қочувдаги полковник ҳали ҳам Интерпол йўналиши бўйича халқаро қидирувда.\nҚозоғистонда коронавирус қурбонлари сони 1100 нафарга етиб қолди\nҚозоғистонда коронавирусдан умумий ҳисобда 1091 нафар бемор вафот этди. Бу ҳақда соғлиқни сақлаш вазири Алексей Цой 4 август куни бўлиб ўтган ҳукумат мажлисида билдирди.\n“3 август ҳолатига кўра, коронавирусга чалинган 93820 нафар бемор қайд этилган. Улардан 27597 нафари даволанмоқда, 65132 нафари соғайиб кетган, 1091 бемор эса вафот этган”, деди вазир Цой.\n2 августдан бошлаб Соғлиқни сақлаш вазирлиги “COVID-19 белгилари бўлган пневмония”га чалинган ва шу хасталикдан ўлганлар бўйича алоҳида статистика эълон қилиб бормоқда. Ўтган икки кун ичида вазирлик 5979 кишининг пневмонияга чалингани, 51 киши вафот этгани ҳақида маълум қилган.\nҚозоғистонда эпидемиологик вазият ёмонлашгани ҳамда коронавирус инфекцияси ва пневмония кенг қулоч ёя бошлагани қабатида расмийлар мамлакатда қайтадан карантин чекловларини жорий қилганлар. Даставвал 14 кунга мўлжалланган карантин шу пайтгача икки марта (сўнггиси 16 августгача) узайтирилган.\nЭрон пандемиядан энг кўп жабрланган давлатлардан бири ҳисобланади. Лекин Теҳрон бу борада эълон қилган маълумотлар сўнгги пайтларда мутахассисларнинг шубҳаланишига сабаб бўлганди.\nРасман билдирилишича, ҳужум оқибатида камида 39 киши ҳалок бўлган. Бундан ташқари хавфсизлик кучлари 10 жангарини ўлдирган.\nТошкент шаҳрига вилоят ҳисобидан 10 минг гектардан зиёд ер қўшилади\nИжтимоий нафақаларни олиш тартиби жўнлашади\nҚирғизистон қамоқдан қочган икки ўзбекистонликни ушлашга ёрдам берди\nКоронавирусга чалинганлар сони 27,5 мингга яқинлашди\nАндижонда 18 ёшли йигит 30 ёшли эркакни уриб ўлдирди\nКоронавирусдан ўлганлар сони 165 нафарга етди\nПрезидентнинг куëви Ўзбекистонда рўйхатга олинмаган Хитой дорисини коронавирус беморларига тарқатмоқда\nБўстонлиқдаги дала ҳовлилар эгаларидан яширинча бузилмоқда (ВИДЕО)


“Саҳобаларнинг фазли борасида юз оят” туркумидан 5-оят — KUKALDOSH.UZ\n02.12.2018 / - Мақолалар, Тафсир, Янгиликлар\n﴿ لَقَدْ تَابَ اللَّهُ عَلَى النَّبِيِّ وَالْمُهَاجِرِينَ وَالْأَنْصَارِ الَّذِينَ اتَّبَعُوهُ فِي سَاعَةِ الْعُسْرَةِ مِنْ بَعْدِ مَا كَادَ يَزِيغُ قُلُوبُ فَرِيقٍ مِنْهُمْ ثُمَّ تَابَ عَلَيْهِمْ إِنَّهُ بِهِمْ رَءُوفٌ رَحِيمٌ ﴾ [التوبة: 117].\nБатаҳқиқ, Аллоҳ Пайғамбарининг, муҳожир ва ансорларнинг тавбасини қабул қилди. Улардан баъзиларининг қалблари тойиб кетай дегандан сўнг тавбаларини қабул қилди. Албатта, У зот уларга марҳаматли ва меҳрибондир (Тавба сураси 117-оят). \nУшбу оятда Аллоҳ таоло Пайғамбаримиз соллаллоҳу алайҳи васалламнинг тавбаларини қабул қилгани хусусида хабар бермоқда. Маълумки, Пайғамбарлар маъсумдирлар. Аммо бу оятда Пайғамбаримизнинг Аллоҳдан тушган ваҳийга хилоф қилганлари ҳақида гап кетаётгани йўқ. Бу ҳол бўлиши ҳам мумкин эмас. Балки У зот соллаллоҳу алайҳи васаллам ижтиҳод маъносида баъзи бир кишиларга Табук ғазотига чиқмай қолишга изн берган эдилар. У зот соллаллоҳу алайҳи васаллам бу билан афзал ишни эмас, ундан пастроғини қилган эдилар. Афзали эса то ростгўйлар ёлғончилардан ажралгунча кутиб туриш эди.\nБу оятда тавба Табук ғазотида қатнашган барча кишиларни ўз ичига олади. Бу Аллоҳ томонидан уларга бўлган фазл ва раҳматдир. Чунки улар бу ғазотда қийинчиликка учраб қолишган эдилар. Жобир розияллоҳу анҳу айтадилар: “Уларга иссиқ қийинчилиги, озиқ-овқат қийинчилиги ва сув қийинчилиги жамланган эди”. \nАллоҳ таоло барча саҳобалардан рози бўлгани каби бизлардан ҳам рози бўлсин!


19:20, 23.09.2021 // 8220\nБугун Ўзбекистон Кинемотография агентлиги томонидан «Ўзбекфильм» киноконцернида «Ипак йўли дурдонаси» Тошкент халқаро кинофестивали олдидан ОАВ вакиллари, мутахассислар, киноижодкорлар ва ёшлар учун матбуот анжумани ўтказилди.\nАнжуман Ўзбекистон Республикаси бош вазири ўринбосари Азиз Абдуҳакимов ва Ўзбекистон Кинемотография агентлиги бош директори Фирдавс Абдухолиқов томонидан очиб берилди. Сўзга чиққанлар фестивалда кутилаётган янгиликлар, фестиваль доирасида ташкил этилиши кутилаётган танловлар, янги ташкил этилаётган кино манзиллар ва таниқли юлдузлар билан ўтказиладиган учрашувларга батафсил тўхталиб ўтишди.\nМатбуот анжумани давомида хорижлик мутахассислар иштирокида Zoom платформаси орқали онлайн мулоқот ташкил этилди. Унда қозоғистонлик продюсер Қўнан Адилбаев, италиялик вакил Олга Страда, озарбайжонлик кинорежиссёр Руфат Гасанов, россиялик режиссёр ва продюсерлар Джаник Файзиев, Тимур Бекмамбетов, қозоғистонлик театр ва киноактёр Азамат Сатибалди ва бошқалар иштирок этишди. Шунингдек, Zoom платформаси орқали таниқли хорижлик ижодкорларнинг табриклари кўрсатилди.\nМаълумот учун, «Ипак йўли дурдонаси» Тошкент халқаро кинофестивали 28 сентябрь ва 3 октябрь кунлари бўлиб ўтади.\n12:47, 26.11.2021 // 98254\n07:08 Кеча // 81890\n20:20 Кеча // 72819\n21:36, 26.11.2021 // 66301\n15:32 Кеча // 60980


Хусусан, жорий йилнинг ўтган даври мобайнида 618 та норматив-ҳуқуқий ҳужжат лойиҳаси Палата томонидан кўриб чиқилиб, Жамоатчилик экспертизаси хулосалари берилди.\nМисол учун, Ўзбекистон Республикаси Давлат солиқ қўмитаси томонидан ишлаб чиқилган Ўзбекистон Республикаси Вазирлар Маҳкамасининг “Ўзбекистон Республикаси Ҳукуматининг айрим қарорларига ўзгартириш ва қўшимчалар киритиш, шунингдек, баъзиларини ўз кучини йўқотган деб ҳисоблаш тўғрисида”ги Қарори (ID-49816) лойиҳаси жамоатчилик экспертизасидан ўтказилиб, у юзасидан қуйидагича Жамоатчилик экспертизаси хулосаси берилди:\n1. Лойиҳа 1-иловаси 1-2, 5, 7-8, 19, 23-24, 27, 44-бандларига кўра, тадбиркорлик субъектларига берилган солиқ имтиёзларини бекор қилиш белгиланган.\nМазкур ўзгартиришлар Солиқ кодекси 75-моддаси билан асослантирилган.\nБироқ, “Ўзбекистон Республикасининг Солиқ кодексига ўзгартиш ва қўшимчалар киритиш тўғрисида”ги ЎРҚ-599-сон Қонуни 4-моддасига кўра, 2020 йилнинг 1 январигача қабул қилинган солиқ тўғрисидаги қонун ҳужжатларида, шу жумладан Ўзбекистон Республикаси Президентининг ва Ўзбекистон Республикаси Вазирлар Маҳкамасининг қарорларида назарда тутилган имтиёзлар уларнинг амал қилиш муддати тугагунига қадар амал қилади.\nЯъни, лойиҳа билан таклиф этилаётган ушбу ўзгартириш ва қўшимчалар юқоридаги Қонун талабларига зид келмоқда.\nШу боис, лойиҳадан имтиёзларни бекор қилишга доир барча нормаларни чиқариб ташлаш лозим.\n2. Лойиҳа 1-иловаси 3-банди “а” кичик бандига кўра, Вазирлар Маҳкамасининг 2002 йил 5 августдаги “Пул маблағларининг банкдан ташқари муомаласини янада қисқартириш чора-тадбирлари тўғрисида”ги 280-сон қарори 2-банди биринчи хатбошисини қуйидаги таҳрирда баён қилиш белгиланган:\n“Давлат солиқ хизмати органларининг мансабдор шахсларига Ўзбекистон Республикаси Президенти ҳузуридаги Тадбиркорлик субъектларининг ҳуқуқлари қонуний манфаатларини ҳимоя қилиш бўйича вакилни хабардор қилган ҳолда улгуржи ва чакана савдода, умумий овқатланиш ва пулли хизматлар кўрсатиш соҳасида савдо ва нақд тушумни топшириш қоидаларига риоя қилиниши юзасидан сайёр солиқ текширувларини амалга ошириш ҳуқуқи берилсин”.\nБунда, юқоридаги тадбиркорлик фаолияти турларида савдо ва нақд тушумни топшириш қоидаларига риоя қилиниши юзасидан сайёр солиқ текширувларини амалга ошириш ҳуқуқи берилмоқда.\nАйтиш жоизки, амалдаги қонунчиликда сайёр солиқ текширувларини ўтказишнинг белгиланган талаб ва қоидалари мавжуд. Яъни, бундай текширувар етарлича асослар мавжуд бўлганда амалга оширилади.\nШу боис, юқоридаги нормадаги “юзасидан” сўзидан кейин “қонунчиликда белгиланган тартибда” сўзларини киритиш лозим.\n3. Лойиҳа 1-иловаси 16-бандига кўра, Вазирлар Маҳкамасининг 2017 йил 9 февралдаги 66-сон қарори билан тасдиқланган “Тадбиркорлик субъектларини давлат рўйхатидан ўтказиш тартиби тўғрисида”ги низомнинг 40-банди саккизинчи хатбошиси қуйидаги таҳрирда баён этиш белгиланган:\n“Қуйидагилар давлат рўйхатидан ўтказишни, қайта рўйхатдан ўтказишни рад этиш учун асос бўлади:\nюридик шахснинг манзилини ўзгартириш, шунингдек, юридик шахсни бошқа юридик шахсга қўшиб юбориш, қўшиб олиш, бўлиш билан боғлиқ қайта рўйхатдан ўтказишда юридик шахснинг базавий ҳисоблаш миқдорининг эллик бараваридан ортиқ солиқ қарзи мавжудлиги ёки амалга оширилган товар айланма ёхуд товарлар импорти бўйича реализация ҳажмининг солиқ ҳисоботларида тўлиқ акс эттирилмаганлиги, шунингдек, солиқ ҳисоботларини белгиланган муддатларда топширмаганлиги;”.\nБунда, юридик шахснинг солиқ қарзи базавий ҳисоблаш миқдорининг эллик бараваридан ортиқ қилиб ўзгартирилиши (амалдаги қонунчиликда ушбу миқдор базавий ҳисоблаш миқдорининг уч юз бараваридан ортиқ) етарлича асослантирилмаган.\nШунингдек, юқоридаги нормага юридик шахсни бошқа юридик шахсга қўшиб юбориш, қўшиб олиш, бўлиш билан боғлиқ қайта рўйхатдан ўтказишларнинг киритилиши ҳам назарда тутилган. Кўринадики, бунда солиқ қарзи миқдорининг ушбу тарзда кескин ўзгартирилиши амалиётда тадбиркорлик субъектларига салбий таъсир кўрсатиши мумкин.\nШу боис, юқоридаги норманинг мақсадга мувофиқлиги масаласини қайта кўриб чиқиш зарур.\n4. Лойиҳа 1-иловаси 18-бандига кўра, Вазирлар Маҳкамасининг 2017 йил 29 июндаги “Маҳаллий бюджетларнинг даромадлар базасини кенгайтириш захираларини аниқлаш ишларини ташкил этиш чора-тадбирлари тўғрисида”ги 445-сон қарори 1-иловаси 16-17-бандларига ўзгартиришлар киритиш белгиланган.\nУнга кўра, бозорларнинг тушумлари камайган ҳолларда бозорларда ҳамда нақд пул тушуми тўлиқ тушишини таъминлаш мақсадида савдо ва хизмат кўрсатиш объектларида сайёр солиқ текширувлари ўтказилиши назарда тутилмоқда.\nАйтиш лозимки, Ўзбекистон Республикаси Президентининг 2021 йил 11 майдаги ПҚ-5113-сонли қарорига кўра, янги ташкил этиладиган деҳқон бозорлари ва савдо комплекслари устав капиталида маҳаллий давлат ҳокимияти органларининг мажбурий иштироки бекор қилинди.\nЯъни, бундай бозорлар ва савдо комплекслари эндиликда тўлиқ тадбиркорлик субъектлари томонидан ташкил этилиши мумкин.\nТадбиркорлик субъектларида эса, сайёр солиқ текширувларини ўтказишнинг алоҳида тартиб-қоидалари амалдаги қонунчиликда белгиланган. Хусусан, Солиқ кодекси ва Ўзбекистон Республикаси Вазирлар Маҳкамасининг 2021 йил 7 январдаги “Солиқ хавфини бошқариш, солиқ хавфи мавжуд солиқ тўловчиларни (солиқ агентларини) аниқлаш ва солиқ текширувларини ташкил этиш ва ўтказиш тўғрисида”ги 1-сонли Қарорида сайёр солиқ текширувларини ўтказиш асослари ва тартиби келтирилган.\nЮқоридаги бандларда назарда тутилган нормалар эса, мазкур ҳужжатлар талабларига тўғри келмайди.\nШу боис, лойиҳа 1-иловаси 18-бандида юқоридаги нормаларни чиқариб ташлашни назарда тутувчи ўзгартиришлар киритиш зарур.\n5. Лойиҳа 1-иловаси 18-бандига кўра, Вазирлар Маҳкамасининг 2017 йил 29 июндаги 445-сон қарори 3-иловаси 21-банди 3, 5-хатбошиларига ўзгартиришлар киритиш белгиланган.\nМазкур Хулоса 4-бандида келтирилган асосларни инобатга олган ҳолда, мазкур хатбошиларни чиқариб ташлаш зарур.\n6. Лойиҳа 1-иловаси 49-банди “а” кичик бандига кўра, Вазирлар Маҳкамасининг 2019 йил 23 ноябрдаги “Онлайн назорат-касса машиналари ва виртуал касса тизими қўлланилишини таъминлаш чора-тадбирлари тўғрисида”ги 943-сон қарорига 1а-илова киритилиши белгиланган.\nУнинг 16-бандида эса:\n“Электрон тўлов тизимини қуйидаги ҳолларда Давлат реестридан чиқарилади:\n... – деб белгиланган.\nБу эса, амалиётда ушбу нормани турлича талқин қилинишига, турли ноаниқлик ва чалкашликларга олиб келади.\nҚолаверса, бу каби мавҳум ва аниқ бўлмаган талабларнинг белгиланиши коррупция ҳолатларига шароит яратиб бериши мумкин.\nШу боис, юқоридаги нормани чиқариб ташлаш лозим.\n7. Лойиҳа 1-иловаси 72-бандига кўра, Вазирлар Маҳкамасининг 2021 йил 7 январдаги 1-сонли қарори билан тасдиқланган “Солиқ текширувларини ташкил этиш тартиби тўғрисида”ги низомнинг 83-бандини қуйидаги таҳрирдаги бешинчи-еттинчи хатбошилар билан тўлдириш белгиланган:\n“Банк пластик карталари орқали назорат харидини амалга оширишда жисмоний шахснинг шахсий банк пластик картасидан ҳамда Давлат солиқ қўмитаси томонидан тижорат банкларида очилган корпоратив банк пластик карталаридан фойдаланилади.\nНазорат харидини амалга оширишда банк пластик карталаридан фойдаланиш тартибини Давлат солиқ қўмитаси белгилайди.\nНазорат хариди жараёнида пластик карталардан ечилган пул маблағларини қайтариб бериш вазифасини назорат хариди ўтказилган солиқ тўловчи зиммасига юкланади”.\nБунда, солиқ текширувларини амалга ошириш билан боғлиқ бўлган идоравий норматив-ҳуқуқий ҳужжат қабул қилиниши назарда тутилган.\nБироқ, Ўзбекистон Республикаси Президентининг 2018 йил 8 августдаги ПФ-5505-сонли Фармони 7-бандида идоравий норматив-ҳуқуқий ҳужжатларни имкон қадар қисқартириш белгиланган.\nШу боис, юқорида келтирилган масалаларни янги бир идоравий ҳужжатда эмас, балки “Солиқ текширувларини ташкил этиш тартиби тўғрисида”ги низомнинг ўзида тартибга солиш мақсадга мувофиқдир.\n8. Лойиҳа 1-иловаси 74-бандида Вазирлар Маҳкамасининг 2021 йил 12 февралдаги 66-сон қарори билан тасдиқланган “Ўзбекистон Республикаси Давлат солиқ қўмитаси ҳузуридаги Кадастр агентлиги тўғрисида”ги низом 1-иловаси 12-бандига қўшимча киритилиши белгиланган.\nУнга кўра, Кадастр агентлигига мол-мулкларни кўчмас мулк жумласига кириши юзасидан хулоса бериш ваколатини тақдим этиш назарда тутилган.\nАммо, бунда янгича тартиб-таомилни, бюрократик хусусиятдаги янги бир хужжатни жорий этиш белгиланган.\nБунга асос сифатида эса, амалиётда кўчмас ва кўчар мулкларни тоифаларга ажратишда низоли ҳолатлар келиб чиқаётганлиги келтирилган.\nБироқ, бундай масалаларни ҳал этиш учун янгича ҳужжатни жорий этиш зарурати йўқ.\nВаҳолангки, қонунчиликка кўчмас ва кўчар мулкларнинг аниқ ажратувчи белгиларини киритиш орқали мазкур масалаларни тартибга солиш мумкин.\nШу боис, лойиҳа 1-иловасидан 74-бандни чиқариб ташлаш лозим.


Соҳибқирон боғлари | Вилоят ҳақида | Самарқанд вилояти ҳокимлиги\nСоҳибқирон Амир Темур бунёд этган боғлар\nАмир Темур бобомиз табиатни, инсонни соғломлаштириш, чўл-биёбонларни ободонлаштириш ва деҳқончиликни ривожлантириш борасида жуда кўп ҳикматли сўзларни мерос қилиб қолдирди. “...Ҳар бир шаҳарда масжидлар, мадрасалар, хонақолар, ҳаммомлар қуришни, мусофир йўловчилар учун йўл устида работни бино қилишни, дарёлар устида кўприклар қуришни буюрдим. Кимки бирон саҳрони обод қилса ёки бирон боғ кўкартирса ёхуд бирон хароб бўлиб ётган ерни обод қилса, биринчи йили ундан ҳеч нарса олмасинлар, учунчи йили қонун-қоидага мувофиқ хирож йиғилсин”.\nМоваруннаҳрнинг деҳқончилик воҳаларида, хусусан, Зарафшон водийсида ўнлаб суғориш тармоқлари чиқарилиб, деҳқончилик майдонлари кенгайтирилди. Мозорот ва зиёратгоҳлар обод этилди.\nҚашқадарё вилоятидаги Эски Анҳор каналини Амир Темур бобомиз Султон Боязид устидан қозонилган ғалабаси шарафига қурган. Тарихчи Ҳофиз Абрўнинг ёзишича Амир Темур Хуросондаги Мурғоб водийсида ободончилик ва деҳқончилик ишлари хароб бўлганини кўриб, дарёдан 20 та канал қаздириб, сув чиқариб деҳқончилик ва ободончилик ишларига асос солади. Унинг топшириғи бўйича Кўҳак – Зарафшон, Амударё ва Сирдарёга кўприклар қурилди. Шунингдек, Сирдарёдан, Оҳангарондан канал қазилди. Соҳибқироннинг фармойишига кўра, Бухоро, Самарқанд, Шаҳрисабз ва Фарғонада ирригация – суғориш ишлари олиб борилди. Бундай бунёдкорликлар давлатнинг бошқа ҳудудларида ҳам давом эттирилган. У узоқ Қорабоғда 42 км канал қурдирган. Озарбайжондаги Муғон шаҳрида 12 та боғ барпо этган.\nАмир Темур даврида бетакрор боғлар яратилган ва уларга ўзига хос номлар қўйилган. Булар хусусидаги дастлабки маълумотлар ўтмиш тарихчилари, шоирлари, сайёҳлари асарларида учрайди. Шунингдек, Амир Темур боғлари ўрта асрлар рассомлари миниатюраларида ҳам тасвирланган. Бу боғлар тузилишига кўра икки хил бўлган:\nЧорбоғлар – геометрик (тўрт бурчак) шаклида бўлиб, ҳар томони тахминан 1 км масофага чўзилган. Саҳнидан ўтган ариқлар уларни тенг 4 қисмга ажратиб турган. Атрофидаги баланд деворларнинг ҳар бурчагида минора бўлган. Марказда Сарой жойлашган. Бундай боғларнинг дарвозалари шаҳар тарафга қаратиб қурилган.\nТузилиши геометрик шаклда бўлмаган, табиий дарахтзор ва чакалаклар бағрида барпо этилган боғлар. Бундай боғлар ҳукмдор ов қилиши учун мўлжалланган бўлиб, асосий қисми табиий, қўл текизилмаган ҳолда сақланган. Уларнинг кичик бир қисмигагина дам олиш учун сарой ва чодирлар қурилган. Ҳовузлар қазилиб, фавворалар ўрнатилган. Бу турдаги боғларнинг ўсимлик ва ҳайвонот дунёси ниҳоятда бой бўлган.\nАмир Темур боғларидан энг чиройли ва машҳурлари қуйидагилар:\nБОҒИ БАЛАНД. Соҳибқирон Самарқанд Шимолидаги Чўпонота мақбараси яқинида (ҳозирги аэропорт атрофи) набираси (Мироншоҳнинг қизи)га атаб қурдирган. Уни барпо қилишида Эрон, Озарбайжон ва бошқа мамлакатлар боғчилик санъати усталари ҳамда меъморлари қатнашган. Боғ ўртасида Табриз оқ мармаридан қурилган ҳашаматли қаср бўлиб, унинг атрофидаги узумлар, анжирзор ва олмазорлар боққа гўзал бир тароват бахш этиб турган.\nБОҒИ БЕҲИШТ. 1378 йилда Соҳибқирон Самарқанднинг Ғарбида суюкли хотини Хайрунисога атаб қурдирган. Айрим ёзма манбаларда “Боғи Жаннат” номи билан аталади. Боғ ўртасидаги атрофи ҳандақ билан муҳофаза этилган сунъий тепалик устида табриз оқ мармаридан қурилган ҳашаматли сарой бўлган. Саройга бир неча кўтарма кўприклар орқали кирилган. Бу боғнинг бир тарафида ҳайвонот боғи бўлиб, турли хил ҳайвонлар сақланган.\nБОҒИ ДАВЛАТОБОД. Бу боғ Самарқанддан 13 км Жанубда, ҳозирги катта Ўзбекистон трактининг чап томонида бўлган. Амир Темур бу боғда зафарли юришлардан қайтгач, дам олган, хорижий элчиларни қабул қилган. Унда ариқлар, тўртта ҳовуз, катта сарой бўлган. Сарой сунъий тепа устига қурилган, атрофи ҳандақ билан ўралган. Унга иккита кўтарма кўприк орқали кирилган.\nБОҒИ ДИЛКУШО. (Кўнгил очувчи боғ) 1397 йилда Амир Темур хотинларидан бири Тукалхоним шарафига қурилган. Бу боғ Самарқанддан 5 км Шарқда, Панжакент йўлининг ўнг томонида (қадимий Хиждувон қишлоғи ўрнида) жойлашган. Ҳар тарафи 900 метр узунликдаги баланд пахса девор билан ўралган. Боғнинг тўртта дарвозаси марказида ҳашаматли сарой бўлган. Сарой уч қаватли бўлиб, ҳар қаватида фаввора отилиб турган. Сарой деворларига Соҳибқирон олиб борган урушлардан лавҳалар чизиб қўйилган. Бу боғ ўрнида ҳозирги кунда Дилкушо қишлоғи жойлашган.\nБОҒИ ЖАҲОННОМА (Жаҳон кўзгуси). Амир Темур Самарқанддан етти фарсах (42 км) нарида, Зарафшон тоғи этагида қурдирган (тахминан Ургут туманида). Унда сарой ва қалъа бўлган. Боғнинг ҳудуди жуда ҳам катта бўлиб, йўқолиб қолган от 6 ойдан сўнг топилган экан.\nБОҒИ МАЙДОН. Чўпонота тепалиги этагида, Самарқанднинг шимолида жойлашган. Тарихий манбаларга қараганда, боғда ҳашаматли бир айвон (кўшк) ва қимматбаҳо тошлардан ясалган тахт бўлган. Амир Темурнинг невараси Мирзо Улуғбек бу боғни янада обод қилган. Бу боғ ўрни ҳозир ҳам Боғи Майдон деб аталади.\nБОҒИ НАВ (янги боғ). Бу боғни 1404 йилда Амир Темур Самарқанднинг Жанубида қурдирган. Лолазор қишлоғи ўрнида жойлашган. Бу боғ тўртбурчак шаклида бўлиб, атрофи баланд пахса девор билан ўралган, ҳар бурчагида минора қад кўтариб турган. Марказида бошқа боғлардагига нисбатан каттароқ қаср, унинг олдида катта ҳовуз бўлган.\nБОҒИ ЧИНОР. Амир Темур Самарқанднинг Шарқида (Конигилнинг жанубий-ғарб тарафида, ҳозирги Қўштамғалик тепалиги ўрнида) барпо қилдирган. Унда ажойиб чинорлар кўп бўлган. Боғнинг марказида сарой жойлашган.\nБОҒИ ШАМОЛ. Амир Темур 1397 йилда набираси (Мироншоҳнинг қизи)га атаб қурдирган. Бу боғ Самарқанднинг Ғарбида бўлган. Ундаги сарой тўртбурчак шаклида бўлиб, ҳар томони 1500 қадамни ташкил қилган. Деворларига мармар қопланиб, саҳни қораёғоч ва фил суягидан ишланган. Бу боғ жойлашган ҳудуд ва у ердаги ариқ ҳозир ҳам Боғи Шамол деб аталади.\nАмир Темур бобомиз Самарқанд атрофида булардан ташқари, яна бир қанча боғ ва саройлар барпо этган. Чунончи, БОҒИ БУЛДУ, БОҒИ ЗОҒОН, БОҒИ НАҚШИ ЖАҲОН, БОҒИ АМИРЗОДА ШОҲРУХ, БОҒЧА, БОҒИ ДИЛАФРЎЗ, БОҒИ ШЕРОИ, ГУЛБОҒ, ЛОЛАЗОР, БЕДАНА КУРГИ, ЧУМЧУҚЛИК, ҒОЗХОНА ва бошқалар бири биридан қолишмаган.\nОхирги ўзгариш: 11/09/2018 18:33. Кўрилганлиги: 12501\nМатериал манзили: https://samarkand.uz/about_region/gardens


2020 йилда Ташқи ишлар вазирлиги кўмагида қарийб 350 млн доллар ёрдам маблағлари жалб қилинган\nЎзбекистон ташқи ишлар вазирининг 2020 йилда Ташқи ишлар вазирлиги зиммасига юкланган вазифаларни бажариш бўйича фаолияти тўғрисидаги ахбороти эшитилди, деб хабар бермоқда Сенат ахборот хизмати.\nҲисобот даврида Туркия ва Россияга олий даражадаги расмий ташрифлар, Ўзбекистон президенти номидан хорижий меҳмонлар қабуллари, олий даражадаги 80дан зиёд онлайн мулоқотлар ташкил этилди.\nБундан ташқари, президент қарор ва фармонлари, олий даражадаги ташрифлар якунлари бўйича қабул қилинган “йўл хариталари”ни, дипломатик йўналишлар орқали турли халқаро тадбирлар доирасида икки томонлама ҳамкорликни ривожлантириш режаларини ижро этиш мақсадида 32та икки томонлама ҳужжатлар имзоланди.\nҚайд этилишича, Ташқи ишлар вазирлиги кўмагида глобал коронавирус пандемияси оқибатларини юмшатиш мақсадида қарийб 350 млн АҚШ доллари миқдорида грант маблағлари ва моддий-техник ёрдам маблағларини жалб қилишга эришилди.\nШу билан бирга, Сенат томонидан ўтказилган ўрганиш жараёнида, шунингдек, унинг халқ депутатлари маҳаллий Кенгашларидаги муҳокамасида Ташқи ишлар вазирлиги фаолиятида қатор муаммо ва камчиликлар мавжудлиги таъкидланди.\nХусусан, Ўзбекистонда дипломатик хизматнинг фаолият юритиши ва янада ривожланишини тартибга солувчи норматив-ҳуқуқий базани такомиллаштириш зарурлиги алоҳида таъкидланди.\nДипломатик ваколатхоналар ташаббуси билан инвестиция лойиҳалари сифатли ва кейинчалик ўз вақтида амалга оширилишини назорат қилиш бўйича маҳаллий ҳокимият органлари билан тизимли ишлар олиб борилмайди.\nСтратегик нуқтайи назар мавжуд эмас, республика чегара ҳудудларида савдо-иқтисодий алоқаларни кенгайтиришнинг муҳим элементи бўлган чегаравий ҳамкорлик ривожлантирилмаган.\nБундан ташқари, Ўзбекистон халқаро битимларини ҳисобга олиш ва бажаришнинг ягона электрон тизими (маълумотлар базаси) ҳали ҳам ишламаётгани қайд этилди.\nСенат ялпи мажлисида муҳокама якунлари бўйича халқ депутатлари маҳаллий кенгашлари, Ташқи ишлар вазирлиги, Инвестиция ва ташқи савдо вазирлиги, Савдо-саноат палатаси ва бошқа тегишли идораларга аниқ кўрсатма ҳамда тавсиялар берилди. Масала юзасидан Сенат қарори қабул қилинди.


АЗАМАТ БОБОЖОНОВ «ДИНАМО»НИ ТАРК ЭТДИ\nБиринчи даврадан кейин Биринчи Лига баҳсларида пешқадамлик қилаётган «Динамо» жамоаси икки ҳафталик танаффусдан сўнг йиғин бошлаган.\nИлҳом Шарипов бошқарувидаги жамоа Самарқанддаги икки кунлик машғулотлардан кейин Ургут тумани тоғ ён бағридаги Омон-Қўтон ёзги қароргоҳида тайёргарликни бошлади. Жамоа таркибида ўзгариш юз берган. 28 ёшли яримҳимоячи Азамат Бобожонов клубни тарк этди. Футболчининг биринчи даврадаги ўйинлари жамоани қониқтирмагани боис, томонларнинг келишувига кўра, шартнома бекор қилинди.\n«Динамо» жамоаси 21 июль, пайшанба куни яна Самарқандга қайтиб, тайёргарлик босқичи доирасида ўртоқлик учрашувида майдонга тушади. Шу куни мамлакатимизнинг кучли клубларидан бири Қаршининг «Насаф» жамоаси Самарқандда меҳмон бўлади. Назорат ўйини «Динамо» стадионида бўлиб ўтади.\nШунингдек, 25 июль куни Олий Лиганинг яна бир вакили Ғузорнинг «Шўртан» клуби билан ҳам Самарқандда назорат баҳси ўтказилиши режалаштирилган. Ушбу назорат баҳсларида айрим футболчиларга имконият берилиб, жамоа таркибида навбатдаги ўзгаришлар бўлиши мумкин.\nЎқилди (марта): 2404. Киритилган сана: 2016-07-14 00:00:00.


АҚШ армиясида жинсий зўрлаш ҳолатлари 38 фоизга кўпайди\n14 апрел 2021, Тошкент вақти: 18:27\nСенатор, АҚШнинг биринчи аёл ҳарбий учувчиси Марта Максалли.\nАҚШ армиясида жинсий зўрлаш ҳолатлари икки йил ичида 38 фоизга кўпайди. Reuters агентлигининг бу борадаги ҳисоботга таяниб хабар беришича, 2018 йилда 6053та жинсий зўрлаш ҳолатлари аниқланган.\nҲисоботда таъкидланишича, асосан 17 ёшдан 20 ёшгача бўлган ҳарбий қизлар жинсий зўравонликлардан жабрланмоқда. Бу ёшдаги ҳар саккиз ҳарбий қиздан бир нафари зўрланган.\nАҚШ армиясида жинсий зўрлашларга қарши кампания март ойидан бошлаб фаоллашди. Ўшанда сенатор, АҚШнинг биринчи аёл ҳарбий учувчиси Марта Максалли уни лавозими ўзидан юқори турган зобит зўрлагани ҳақида баёнот берган. Сенатор армиядаги зўравонликка қарши қонун лойиҳасини муҳокама учун тақдим қилишини билдирган.\nМудофаа вазири лавозимини бажарувчи Патрик Шанахан бундай вазиятни мутлақо қабул қилиб бўлмайдиган ҳолат деб атади.


Раҳмон Аллоҳнинг сифатидир - Fitrat.uz\nБош саҳифа / Мақолалар / Раҳмон Аллоҳнинг сифатидир\nNoyabr 24, 2020\tРаҳмон Аллоҳнинг сифатидирda fikr bildirishni o'chirish 67 Кўришлар\nСилаи раҳм қариндошлик алоқалари ҳақида Ислом динида мукаммал сўз юритилган. Уламоларимиз бу ҳақда жуда кўплаб китоблар ёзиб қолдиришган. Аллоҳ таоло Қуръони каримда «Қариндошингни ҳаққини бер» деб буюрган. Расулуллоҳ алайҳиссалом ҳам ҳаётлари давомида қариндошлик алоқаларини мустаҳкамлаш, уларга силаи раҳм кўрсатиб, бизларга намуна бўлганлар ва тавсиялар берганлар.\nҚариндошларга яхшилик қилишнинг муҳим жиҳатларидан бири шуки, қариндошига яхшилик қила олган ва бунда бардавом бўлган одам бошқаларга бегоналар ва таниган-танимаган инсонларга ҳам яхшилик қилади. Чунки у бу ишларни Аллоҳ буюрганини, Пайғамбар алайҳиссалом суннатларидан эканини, қилса ажру савобга эришишини, қилмаса қаттиқ гуноҳкор бўлишини ўйлаб туради.\nЭнди «силаи раҳм»ни қандай тушунишимиз керак. Силаи раҳм қариндоши унга яхшилик қилсагина, унга жавоб-мукофот тарзида яхшилигини қайтариш эмас, балки ҳақиқий «силаи раҳм» қариндоши унга ҳеч қандай яхшилик қилмай туриб ёки бу инсон унга яхшилик қиляпти-ю, қариндоши эса унга жавобан яхшилик қилмаса ва ёки зулм қилса ҳам яхшилик қилишга айтилади. Қариндошлик алоқаларини энг яхши савияга олиб чиқиш, ўзаро муносабатларни мустаҳкам тарзда олиб бориш, ҳар бир мўмин мусулмонга вожибдир. Бу вожибни қилиш лозим, қилмаса гуноҳкор бўлади. Бу — Аллоҳ таолонинг буйруғидир. Қариндошларга яхшилик қилиш моддий ва маънавий бўлиши керак.\nПайғамбаримиз алайҳиссалом муборак ҳадисларида: «Раҳм сўзи-Раҳмон сўзидан олинган», Раҳмон эса Аллоҳнинг сифатидир. Аллоҳ таоло Раҳмга ўзимнинг исмимдан чиқариб исм қўйдим, «Ким уни боғласа, уни боғлайман, ким уни узса, ундан алоқамни узаман» деганлар.\nҚариндошлик ана шундай муҳим, таъкидланган ҳар бир мусулмонга вожиб бўлган масъулиятдир.\nИсломда қариндошлик алоқаларини нафақат мусулмон бўлганларига балки у ғайри дин вакили ёки умуман динсиз, мушрик бўлса ҳам, алоқаларни яхшилашга тарғиб қилади. Бундан англашиладики Ислом дунёда энг мукаммал, энг бағрикенг, тинчлик, ҳамжиҳатликга чақирувчи диндир.\nКейинги Жума куни билан табриклаш